text:
γνώσεις.
 11. Η ομάδα εμπειρογνωμόνων κοινοποιεί στα μέρη μια ενδιάμεση και μια τελική έκθεση στην οποία περιέχονται τα πραγματικά περιστατικά, τα συμπεράσματά της σχετικά με το ζήτημα —μεταξύ των οποίων για το αν το απαντών μέρος συμμορφώθηκε με τις υποχρεώσεις του βάσει του παρόντος κεφαλαίου— και το σκεπτικό τυχόν διαπιστώσεων, συμπερασμάτων και συστάσεων που διατυπώνει. Η ομάδα εμπειρογνωμόνων κοινοποιεί στα μέρη την ενδιάμεση έκθεση εντός 120 ημερών μετά την επιλογή του τελευταίου μέλους της ομάδας, ή σε άλλο χρόνο που αποφασίζουν τα μέρη. Τα μέρη μπορούν να υποβάλουν παρατηρήσεις στην ομάδα εμπειρογνωμόνων σχετικά με την ενδιάμεση έκθεση εντός 45 ημερών από τη διαβίβασή της. Αφού εξετάσει τις παρατηρήσεις αυτές, η ομάδα εμπειρογνωμόνων μπορεί να επανεξετάσει την έκθεσή της και να προβεί σε οποιαδήποτε περαιτέρω εξέταση κρίνει απαραίτητη. Η ομάδα εμπειρογνωμόνων διαβιβάζει στα μέρη την τελική έκθεση εντός 60 ημερών από την υποβολή της ενδιάμεσης έκθεσης. Κάθε μέρος δημοσιοποιεί την τελική έκθεση εντός 30 ημερών από τη διαβίβασή της.
 12. Εάν στην τελική έκθεση της ομάδας εμπειρογνωμόνων διαπιστώνεται ότι ένα μέρος δεν συμμορφώθηκε με τις υποχρεώσεις του βάσει του παρόντος κεφαλαίου, τα μέρη διεξάγουν συζητήσεις και καταβάλλουν κάθε δυνατή προσπάθεια, εντός τριών μηνών από τη διαβίβαση της τελικής έκθεσης, για να προσδιορίσουν κατάλληλα μέτρα ή, κατά περίπτωση, να καταλήξουν σε ένα αμοιβαία ικανοποιητικό σχέδιο δράσης. Σε αυτές τις συζητήσεις, τα μέρη λαμβάνουν υπόψη την τελική έκθεση. Το απαντών μέρος ενημερώνει εγκαίρως τις συμβουλευτικές ομάδες του για θέματα εργασίας ή αειφόρου ανάπτυξης καθώς και το αιτούν μέρος σχετικά με την απόφασή του για τυχόν δράσεις ή μέτρα που θα εφαρμόσει. Επιπλέον, το αιτούν μέρος ενημερώνει εγκαίρως τις συμβουλευτικές ομάδες του για θέματα εργασίας ή αειφόρου ανάπτυξης καθώς και το απαντών μέρος σχετικά με κάθε άλλη ενέργεια ή μέτρο που ενδέχεται να αποφασίσει να λάβει, σε συνέχεια της τελικής έκθεσης, ώστε να ενθαρρύνει την επίλυση του ζητήματος κατά τρόπο που να συνάδει με την παρούσα συμφωνία. Η επιτροπή εμπορίου και αειφόρου ανάπτυξης παρακολουθεί τις ενέργειες που πραγματοποιούνται σε συνέχεια της τελικής έκθεσης και των συστάσεων της ομάδας εμπειρογνωμόνων. Οι συμβουλευτικές ομάδες των μερών για θέματα εργασίας ή αειφόρου ανάπτυξης και το φόρουμ της κοινωνίας των πολιτών μπορούν να υποβάλουν σχετικές παρατηρήσεις στην επιτροπή εμπορίου και αειφόρου ανάπτυξης.
 13. Εάν τα μέρη καταλήξουν σε αμοιβαία αποδεκτή λύση για το ζήτημα μετά τη συγκρότηση ομάδας εμπειρογνωμόνων, ενημερώνουν σχετικά με αυτή τη λύση την επιτροπή εμπορίου και αειφόρου ανάπτυξης και την ομάδα εμπειρογνωμόνων. Με την ενημέρωση αυτή περατώνεται η διαδικασία της ομάδας εμπειρογνωμόνων.
 Άρθρο 23.11
 Επίλυση διαφορών
 1. Για κάθε διαφορά που προκύπτει από το παρόν κεφάλαιο, τα μέρη προσφεύγουν μόνο στους κανόνες και τις διαδικασίες που προβλέπονται στο παρόν κεφάλαιο.
 2. Τα μέρη καταβάλλουν κάθε δυνατή προσπάθεια για να καταλήξουν σε αμοιβαία ικανοποιητική επίλυση της διαφοράς. Για να επιτύχουν αυτή την επίλυση, τα μέρη μπορούν να προσφεύγουν ανά πάσα στιγμή σε καλές υπηρεσίες, συμβιβασμό ή διαμεσολάβηση.
 3. Τα μέρη συμφωνούν ότι οι υποχρεώσεις που περιλαμβάνονται στο παρόν κεφάλαιο είναι δεσμευτικές και επιβάλλονται μέσω των διαδικασιών επίλυσης διαφορών που προβλέπονται στο άρθρο 23.10. Στο πλαίσιο αυτό,


text:
και μέσω των συνεδριάσεων της επιτροπής εμπορίου και αειφόρου ανάπτυξης, τα μέρη συζητούν την αποτελεσματικότητα της εφαρμογής του κεφαλαίου, τις εξελίξεις όσον αφορά τις πολιτικές κάθε μέρους, τις εξελίξεις όσον αφορά τις διεθνείς συμφωνίες, και τις απόψεις που διατυπώνουν οι ενδιαφερόμενοι φορείς, καθώς και πιθανές αναθεωρήσεις των διαδικασιών επίλυσης διαφορών που προβλέπονται στο άρθρο 23.10.
 4. Σε περίπτωση διαφωνίας βάσει της παραγράφου 3, ένα μέρος μπορεί να ζητήσει τη διενέργεια διαβουλεύσεων σύμφωνα με τις διαδικασίες που ορίζονται στο άρθρο 23.9, ώστε να επανεξεταστούν οι διατάξεις για την επίλυση διαφορών που θεσπίζονται στο άρθρο 23.10, με σκοπό την εξεύρεση αμοιβαία αποδεκτής λύσης για το ζήτημα.
 5. Η επιτροπή εμπορίου και αειφόρου ανάπτυξης μπορεί να προτείνει στη μεικτή επιτροπή ΣΟΕΣ τροποποιήσεις των σχετικών διατάξεων του παρόντος κεφαλαίου, σύμφωνα με τις διαδικασίες τροποποίησης που ορίζονται στο άρθρο 30.2 (Τροποποιήσεις).
 ΚΕΦΑΛΑIΟ ΕΙΚΟΣΙ ΤΕΣΣΕΡΑ
 Εμπόριο και περιβάλλον
 Άρθρο 24.1
 Ορισμός
 Για τους σκοπούς του παρόντος κεφαλαίου ισχύει ο ακόλουθος ορισμός:
 περιβαλλοντική νομοθεσία
 : κάθε νόμος, συμπεριλαμβανομένων των νομοθετικών ή κανονιστικών διατάξεων, ή άλλο νομικά δεσμευτικό μέτρο ενός μέρους, σκοπός του οποίου είναι η προστασία του περιβάλλοντος, όπου περιλαμβάνεται η πρόληψη κινδύνων για τη ζωή ή την υγεία των ανθρώπων από περιβαλλοντικές επιπτώσεις, όπως οι νόμοι ή τα μέτρα που αποσκοπούν:
 α)
 στην πρόληψη, τη μείωση ή τον έλεγχο της έκλυσης, απόρριψης ή εκπομπής ρύπων ή μολυσματικών παραγόντων για το περιβάλλον,
 β)
 στη διαχείριση των χημικών ουσιών και των αποβλήτων ή στη διάδοση πληροφοριών σχετικά με αυτήν, ή
 γ)
 στη διατήρηση και την προστασία της άγριας χλωρίδας και πανίδας, συμπεριλαμβανομένων των απειλούμενων ειδών και των ενδιαιτημάτων τους, καθώς και των προστατευόμενων περιοχών,
 αλλά δεν περιλαμβάνονται τα μέτρα ενός μέρους που αφορούν αποκλειστικά την υγεία και την ασφάλεια των εργαζομένων, τα οποία διέπονται από το κεφάλαιο είκοσι τρία (Εμπόριο και εργασία), ή τα μέτρα ενός μέρους τα οποία αποσκοπούν στη διαχείριση της συγκομιδής φυσικών πόρων για λόγους διαβίωσης ή από αυτόχθονες πληθυσμούς.
 Άρθρο 24.2
 Πλαίσιο και στόχοι
 Τα μέρη αναγνωρίζουν ότι το περιβάλλον αποτελεί θεμελιώδη πυλώνα της αειφόρου ανάπτυξης και αναγνωρίζουν τη συμβολή που μπορεί να έχει το εμπόριο στην αειφόρο ανάπτυξη. Τα μέρη τονίζουν ότι η ενισχυμένη συνεργασία για την προστασία και τη διατήρηση του περιβάλλοντος αποφέρει οφέλη τα οποία:
 α)
 προάγουν την αειφόρο ανάπτυξη,
 β)
 ενισχύουν την περιβαλλοντική διακυβέρνηση των μερών,
 γ)
 αξιοποιούν τις διεθνείς περιβαλλοντικές συμφωνίες στις οποίες είναι συμβαλλόμενα μέρη και
 δ)
 συμπληρώνουν τους στόχους της παρούσας συμφωνίας.
 Άρθρο 24.3
 Δικαίωμα ρύθμισης και επίπεδα προστασίας
 Τα μέρη αναγνωρίζουν το δικαίωμα κάθε μέρους να ορίζει τις δικές του περιβαλλοντικές προτεραιότητες, να καθορίζει τα δικά του επίπεδα προστασίας του περιβάλλοντος και να θεσπίζει ή να τροποποιεί αναλόγως τη νομοθεσία και τις πολιτικές του, κατά τρόπο που να συνάδει με τις πολυμερείς περιβαλλοντικές συμφωνίες στις οποίες είναι συμβαλλόμενο μέρος καθώς και με την παρούσα συμφωνία. Κάθε μέρος προσπαθεί να διασφαλίζει ότι οι εν λόγω νόμοι και πολιτικές προβλέπουν και ενθαρρύνουν υψηλά επίπεδα προστασίας του περιβάλλοντος, και καταβάλλει κάθε δυνατή προσπάθεια για την περαιτέρω βελτίωση αυτών των νόμων και πολιτικών και των επιπέδων προστασίας που συνεπάγονται.
 Άρθρο

type: contracts

jurisdiction: EU


text:
24.4
 Πολυμερείς περιβαλλοντικές συμφωνίες
 1. Τα μέρη αναγνωρίζουν την αξία της διεθνούς περιβαλλοντικής διακυβέρνησης και των σχετικών διεθνών συμφωνιών ως απάντηση της διεθνούς κοινότητας στα παγκόσμια ή περιφερειακά περιβαλλοντικά προβλήματα, και τονίζουν την ανάγκη αναβάθμισης της αλληλοϋποστήριξης μεταξύ των εμπορικών και περιβαλλοντικών πολιτικών, κανόνων και μέτρων.
 2. Κάθε μέρος επιβεβαιώνει εκ νέου τη δέσμευσή του για αποτελεσματική εφαρμογή, στη νομοθεσία και τις πρακτικές του για το σύνολο του εδάφους του, των πολυμερών περιβαλλοντικών συμφωνιών στις οποίες είναι συμβαλλόμενο μέρος.
 3. Τα μέρη δεσμεύονται να πραγματοποιούν διαβουλεύσεις και να συνεργάζονται, ανάλογα με την περίπτωση, για περιβαλλοντικά ζητήματα αμοιβαίου ενδιαφέροντος που σχετίζονται με πολυμερείς περιβαλλοντικές συμφωνίες, και ιδίως για ζητήματα σχετικά με το εμπόριο. Στη δέσμευση αυτή περιλαμβάνεται η ανταλλαγή πληροφοριών σχετικά με:
 α)
 την εφαρμογή των πολυμερών περιβαλλοντικών συμφωνιών στις οποίες είναι συμβαλλόμενο μέρος ένα μέρος,
 β)
 τις εν εξελίξει διαπραγματεύσεις για νέες πολυμερείς περιβαλλοντικές συμφωνίες και
 γ)
 τις απόψεις κάθε μέρους όσον αφορά την προοπτική προσχώρησης σε πρόσθετες πολυμερείς περιβαλλοντικές συμφωνίες.
 4. Τα μέρη αναγνωρίζουν το δικαίωμά τους να αξιοποιούν το άρθρο 28.3 (Γενικές εξαιρέσεις) σε σχέση με περιβαλλοντικά μέτρα, συμπεριλαμβανομένων των μέτρων που λαμβάνουν βάσει πολυμερών περιβαλλοντικών συμφωνιών στις οποίες είναι συμβαλλόμενα μέρη.
 Άρθρο 24.5
 Διατήρηση επιπέδων προστασίας
 1. Τα μέρη αναγνωρίζουν ότι είναι αθέμιτο να ενθαρρύνονται το εμπόριο ή οι επενδύσεις μέσω της αποδυνάμωσης ή της μείωσης των επιπέδων προστασίας που παρέχει η περιβαλλοντική νομοθεσία τους.
 2. Κανένα μέρος δεν επιτρέπεται δεν παραβλέπει ή να αποκλίνει κατ' άλλον τρόπο από την περιβαλλοντική νομοθεσία του, ούτε να παρέχει σε άλλους αυτή τη δυνατότητα, με σκοπό να ενθαρρύνει το εμπόριο ή την εγκατάσταση, την απόκτηση, την επέκταση ή τη διατήρηση μιας επένδυσης στο έδαφός του.
 3. Κανένα μέρος δεν επιτρέπεται να παραλείπει, μέσω της διατήρησης ή της επανάληψης συγκεκριμένων ενεργειών ή μέσω της αδράνειας, την αποτελεσματική επιβολή της περιβαλλοντικής νομοθεσίας του, με σκοπό την ενθάρρυνση του εμπορίου ή των επενδύσεων.
 Άρθρο 24.6
 Πρόσβαση σε μέσα έννομης προστασίας και διαδικαστικές εγγυήσεις
 1. Σύμφωνα με τις υποχρεώσεις που προβλέπονται στο άρθρο 24.5:
 α)
 κάθε μέρος διασφαλίζει, σύμφωνα με τη νομοθεσία του, ότι οι αρχές του που είναι αρμόδιες για την εφαρμογή της περιβαλλοντικής νομοθεσίας λαμβάνουν δεόντως υπόψη τις καταγγελλόμενες παραβιάσεις της περιβαλλοντικής νομοθεσίας που τους γνωστοποιούνται από ενδιαφερομένους που διαμένουν ή είναι εγκατεστημένοι στο έδαφός του, και
 β)
 κάθε μέρος διασφαλίζει τη διαθεσιμότητα διοικητικών και δικαστικών διαδικασιών για τα άτομα που έχουν νομικά αναγνωρισμένο συμφέρον για ένα συγκεκριμένο ζήτημα ή τα οποία υποστηρίζουν ότι υπήρξε παραβίαση δικαιώματος σύμφωνα με το δίκαιο του εν λόγω μέρους, έτσι ώστε να είναι δυνατή η λήψη αποτελεσματικών μέτρων κατά των παραβιάσεων της περιβαλλοντικής νομοθεσίας του, στα οποία περιλαμβάνονται κατάλληλα μέσα έννομης προστασίας για περιπτώσεις καταπάτησης της εν λόγω νομοθεσίας.
 2. Κάθε μέρος διασφαλίζει, σύμφωνα με την εγχώρια νομοθεσία του, ότι οι διαδικασίες που αναφέρονται στην παράγραφο 1 στοιχείο β) δεν είναι περίπλοκες άνευ λόγου ή απαγορευτικά δαπανηρές, δεν προβλέπουν παράλογες προθεσμίες ούτε συνεπάγονται αδικαιολόγητες καθυστερήσεις, παρέχουν δυνατότητα λήψης ασφαλιστικών μέτρων, εάν κριθεί σκόπιμο, και είναι εύλογες, δίκαιες και διαφανείς, εξασφαλίζοντας, μεταξύ άλλων, ότι:
 α)
 παρέχουν στους


text:
καθ' ων έγκαιρη ενημέρωση σε περίπτωση κίνησης διαδικασίας, η οποία ενημέρωση περιλαμβάνει περιγραφή της φύσης της διαδικασίας και της βάσης της αξίωσης,
 β)
 παρέχουν στους διαδίκους λογικά περιθώρια για να υποστηρίξουν ή να υπερασπιστούν τις θέσεις τους, μεταξύ άλλων μέσω της υποβολής πληροφοριών ή αποδεικτικών στοιχείων, πριν από την έκδοση τελικής απόφασης,
 γ)
 προβλέπουν ότι οι τελικές αποφάσεις λαμβάνονται γραπτώς και περιέχουν αιτιολόγηση ανάλογα με την περίπτωση και με βάση τις πληροφορίες και τα αποδεικτικά στοιχεία σε σχέση με τα οποία δόθηκε η δυνατότητα στους διαδίκους να γίνουν δεκτοί σε ακρόαση και
 δ)
 παρέχουν στους συμμετέχοντες σε διοικητική διαδικασία τη δυνατότητα επανεξέτασης και, εάν συντρέχει λόγος, διόρθωσης τελικών διοικητικών αποφάσεων εντός ευλόγου χρονικού διαστήματος από δικαστήριο που συστήνεται βάσει νόμου, με κατάλληλες εγγυήσεις ανεξαρτησίας και αμεροληψίας του δικαστηρίου.
 Άρθρο 24.7
 Ενημέρωση και ευαισθητοποίηση του κοινού
 1. Επιπρόσθετα προς το άρθρο 27.1 (Δημοσίευση), κάθε μέρος ενθαρρύνει τη δημόσια συζήτηση με μη κρατικούς φορείς και μεταξύ αυτών σε ό,τι αφορά την ανάπτυξη και τη χάραξη πολιτικών που μπορούν να οδηγήσουν στην έγκριση περιβαλλοντικής νομοθεσίας από τις δημόσιες αρχές του.
 2. Κάθε μέρος προάγει την ευαισθητοποίηση του κοινού σχετικά με την περιβαλλοντική νομοθεσία του, καθώς και τις διαδικασίες επιβολής και συμμόρφωσης, διασφαλίζοντας τη διαθεσιμότητα των πληροφοριών στους ενδιαφερόμενους φορείς.
 3. Κάθε μέρος είναι πρόθυμο να δέχεται και να εξετάζει με τη δέουσα προσοχή τις παρατηρήσεις του κοινού για θέματα που σχετίζονται με το παρόν κεφάλαιο, συμπεριλαμβανομένων γνωστοποιήσεων για προβλήματα εφαρμογής. Κάθε μέρος ενημερώνει τις αντίστοιχες εγχώριες οργανώσεις της κοινωνίας των πολιτών σχετικά με τις εν λόγω γνωστοποιήσεις μέσω των μηχανισμών διαβούλευσης που αναφέρονται στο άρθρο 24.13 παράγραφος 5.
 Άρθρο 24.8
 Επιστημονικές και τεχνικές πληροφορίες
 1. Κατά την κατάρτιση και εφαρμογή μέτρων που αποσκοπούν στην προστασία του περιβάλλοντος και τα οποία ενδέχεται να επηρεάσουν το εμπόριο ή τις επενδύσεις μεταξύ των μερών, κάθε μέρος λαμβάνει υπόψη τις συναφείς επιστημονικές και τεχνικές πληροφορίες και τα σχετικά διεθνή πρότυπα, κατευθυντήριες γραμμές ή συστάσεις.
 2. Τα μέρη αναγνωρίζουν ότι, όταν υπάρχει κίνδυνος σοβαρής ή μη αναστρέψιμης βλάβης, η απουσία πλήρους επιστημονικής βεβαιότητας δεν πρέπει να χρησιμοποιείται ως λόγος για να αναβληθεί η λήψη οικονομικά αποδοτικών μέτρων για την πρόληψη της υποβάθμισης του περιβάλλοντος.
 Άρθρο 24.9
 Το εμπόριο υπέρ της προστασίας του περιβάλλοντος
 1. Τα μέρη δεσμεύονται να καταβάλλουν προσπάθειες για τη διευκόλυνση και την προώθηση του εμπορίου και των επενδύσεων σε περιβαλλοντικά αγαθά και υπηρεσίες, μεταξύ άλλων μέσω της μείωσης των μη δασμολογικών εμποδίων που συνδέονται με τα εν λόγω προϊόντα και υπηρεσίες.
 2. Τα μέρη, σύμφωνα με τις διεθνείς υποχρεώσεις τους, δίνουν ιδιαίτερη προσοχή στη διευκόλυνση της άρσης των εμποδίων στο εμπόριο ή τις επενδύσεις σε αγαθά και υπηρεσίες που παρουσιάζουν ιδιαίτερο ενδιαφέρον για τον μετριασμό των επιπτώσεων της κλιματικής αλλαγής, και ιδίως το εμπόριο ή τις επενδύσεις σε ανανεώσιμες πηγές ενέργειας και συναφείς υπηρεσίες.
 Άρθρο 24.10
 Εμπόριο δασικών προϊόντων
 1. Τα μέρη αναγνωρίζουν τη σημασία της διατήρησης και της αειφόρου διαχείρισης των δασών ώστε να διασφαλιστούν περιβαλλοντικές λειτουργίες και οικονομικές και κοινωνικές ευκαιρίες για τις σημερινές και τις μελλοντικές γενιές, καθώς και της πρόσβασης στην


text:
αγορά για δασικά προϊόντα που έχουν υλοτομηθεί σύμφωνα με τη νομοθεσία της χώρας υλοτόμησης και από δάση με καθεστώς αειφόρου διαχείρισης.
 2. Για τον σκοπό αυτό, και κατά τρόπο που συνάδει με τις διεθνείς υποχρεώσεις τους, τα μέρη δεσμεύονται:
 α)
 να ενθαρρύνουν το εμπόριο δασικών προϊόντων που προέρχονται από δάση με καθεστώς αειφόρου διαχείρισης και τα οποία έχουν υλοτομηθεί σύμφωνα με τη νομοθεσία της χώρας υλοτόμησης,
 β)
 να ανταλλάσσουν πληροφορίες και, εάν κριθεί σκόπιμο, να συνεργάζονται σε πρωτοβουλίες για την προώθηση της αειφόρου διαχείρισης των δασών, συμπεριλαμβανομένων πρωτοβουλιών που αποσκοπούν στην καταπολέμηση της παράνομης υλοτομίας και του συναφούς εμπορίου,
 γ)
 να προάγουν την αποτελεσματική αξιοποίηση της σύμβασης για το διεθνές εμπόριο ειδών άγριας πανίδας και χλωρίδας που απειλούνται με εξαφάνιση, η οποία υπογράφηκε στην Ουάσινγκτον στις 3 Μαρτίου 1973, σε σχέση με τα είδη ξυλείας τα οποία θεωρείται ότι βρίσκονται σε κίνδυνο, και
 δ)
 να συνεργάζονται, κατά περίπτωση, σε διεθνή φόρουμ που ασχολούνται με τη διατήρηση και την αειφόρο διαχείριση των δασών.
 3. Τα μέρη συζητούν τα θέματα που αναφέρονται στην παράγραφο 2 στο πλαίσιο της επιτροπής εμπορίου και αειφόρου ανάπτυξης ή στο πλαίσιο του διμερούς διαλόγου για τα δασικά προϊόντα που αναφέρεται στο κεφάλαιο είκοσι πέντε (Διμερείς διάλογοι και συνεργασία), σύμφωνα με τους αντίστοιχους τομείς αρμοδιότητάς τους.
 Άρθρο 24.11
 Εμπόριο προϊόντων αλιείας και υδατοκαλλιέργειας
 1. Τα μέρη αναγνωρίζουν τη σημασία της διατήρησης και της αειφόρου και υπεύθυνης διαχείρισης της αλιείας και της υδατοκαλλιέργειας καθώς και της συμβολής τους στη διασφάλιση περιβαλλοντικών, οικονομικών και κοινωνικών ευκαιριών για τις σημερινές και τις μελλοντικές γενιές.
 2. Για τον σκοπό αυτό, και κατά τρόπο που συνάδει με τις διεθνείς υποχρεώσεις τους, τα μέρη δεσμεύονται:
 α)
 να θεσπίζουν ή να διατηρούν αποτελεσματικά μέτρα παρακολούθησης, ελέγχου και επιτήρησης, όπως προγράμματα παρατηρητών, συστήματα παρακολούθησης σκαφών, έλεγχο μεταφορτώσεων, επιθεωρήσεις εν πλω, έλεγχο από το κράτος λιμένα, και συναφείς κυρώσεις, με στόχο τη διατήρηση των ιχθυαποθεμάτων και την πρόληψη της υπεραλίευσης,
 β)
 να θεσπίζουν ή να διατηρούν δράσεις και να συνεργάζονται για την καταπολέμηση της παράνομης, λαθραίας και άναρχης («ΠΛΑ») αλιείας, όπου περιλαμβάνεται, ανάλογα με την περίπτωση, η ανταλλαγή πληροφοριών σχετικά με τις δραστηριότητες ΠΛΑ αλιείας στα ύδατά τους και η υλοποίηση πολιτικών και μέτρων για τον αποκλεισμό προϊόντων ΠΛΑ αλιείας από τις εμπορικές ροές και τις δραστηριότητες ιχθυοκαλλιέργειας,
 γ)
 να συνεργάζονται με περιφερειακές οργανώσεις διαχείρισης της αλιείας στις οποίες τα μέρη είναι μέλη, παρατηρητές ή συνεργαζόμενα μη συμβαλλόμενα μέρη (ή, ανάλογα με την περίπτωση, στο πλαίσιο των οργανώσεων αυτών), με στόχο την επίτευξη χρηστής διακυβέρνησης, μεταξύ άλλων υποστηρίζοντας τη λήψη αποφάσεων βάσει επιστημονικών στοιχείων και τη συμμόρφωση με αυτές τις αποφάσεις στις εν λόγω οργανώσεις, και
 δ)
 να προάγουν την ανάπτυξη ενός περιβαλλοντικά υπεύθυνου και οικονομικά ανταγωνιστικού κλάδου υδατοκαλλιέργειας.
 Άρθρο 24.12
 Συνεργασία σε περιβαλλοντικά ζητήματα
 1. Τα μέρη αναγνωρίζουν ότι η ενισχυμένη συνεργασία αποτελεί σημαντικό στοιχείο για την επίτευξη των στόχων του παρόντος κεφαλαίου, και δεσμεύονται να συνεργάζονται σε περιβαλλοντικά ζητήματα κοινού ενδιαφέροντος που συνδέονται με το εμπόριο, σε τομείς όπως:
 α)
 ο δυνητικός αντίκτυπος της παρούσας συμφωνίας στο περιβάλλον και τρόποι για την ενίσχυση, την πρόληψη


text:
ή τον περιορισμό του αντικτύπου αυτού, λαμβάνοντας υπόψη τυχόν εκτιμήσεις επιπτώσεων που έχουν πραγματοποιήσει τα μέρη,
 β)
 η δραστηριότητα στο πλαίσιο διεθνών φόρουμ που ασχολούνται με ζητήματα σχετικά με εμπορικές και περιβαλλοντικές πολιτικές, και ιδίως του ΠΟΕ, του ΟΟΣΑ, του προγράμματος των Ηνωμένων Εθνών για το περιβάλλον και πολυμερών περιβαλλοντικών συμφωνιών,
 γ)
 η περιβαλλοντική διάσταση της εταιρικής κοινωνικής ευθύνης και λογοδοσίας, όπου περιλαμβάνεται η εφαρμογή διεθνώς αναγνωρισμένων κατευθυντήριων γραμμών και η συνέχεια που δίνεται σε αυτές,
 δ)
 ο αντίκτυπος των περιβαλλοντικών κανονισμών και προτύπων στο εμπόριο, καθώς και ο περιβαλλοντικός αντίκτυπος των κανόνων για το εμπόριο και τις επενδύσεις, σε ό,τι αφορά μεταξύ άλλων την ανάπτυξη περιβαλλοντικών κανονισμών και πολιτικής,
 ε)
 οι εμπορικές πτυχές του σημερινού και μελλοντικού διεθνούς καθεστώτος για την κλιματική αλλαγή, καθώς και των εγχώριων πολιτικών και προγραμμάτων για το κλίμα που συνδέονται με τον μετριασμό της κλιματικής αλλαγής και την προσαρμογή σ' αυτήν, όπως μεταξύ άλλων ζητήματα σχετικά με τις αγορές διοξειδίου του άνθρακα, τρόποι αντιμετώπισης των αρνητικών επιπτώσεων του εμπορίου στο κλίμα, καθώς και μέσα για την προώθηση της ενεργειακής απόδοσης και την ανάπτυξη και διάδοση τεχνολογιών χαμηλών ανθρακούχων εκπομπών και άλλων φιλικών προς το κλίμα τεχνολογιών,
 στ)
 το εμπόριο και οι επενδύσεις σε περιβαλλοντικά αγαθά και υπηρεσίες, όπου περιλαμβάνονται οι περιβαλλοντικές και πράσινες τεχνολογίες και πρακτικές, οι ανανεώσιμες πηγές ενέργειας, η ενεργειακή απόδοση, και η χρήση, διατήρηση και επεξεργασία του νερού,
 ζ)
 η συνεργασία σε ό,τι αφορά τις εμπορικές πτυχές της διατήρησης και της αειφόρου χρήσης της βιοποικιλότητας,
 η)
 η προώθηση της διαχείρισης του κύκλου ζωής των προϊόντων, όπου περιλαμβάνεται η μέτρηση του άνθρακα και η διαχείριση του τέλους του κύκλου ζωής των προϊόντων, η διευρυμένη ευθύνη του παραγωγού, η ανακύκλωση και η μείωση των αποβλήτων, καθώς και άλλες βέλτιστες πρακτικές,
 θ)
 η καλύτερη κατανόηση των επιπτώσεων της οικονομικής δραστηριότητας και των δυνάμεων της αγοράς στο περιβάλλον και
 ι)
 η ανταλλαγή απόψεων σχετικά με τη σχέση μεταξύ πολυμερών περιβαλλοντικών συμφωνιών και διεθνών εμπορικών κανόνων.
 2. Η συνεργασία που προβλέπεται στην παράγραφο 1 πραγματοποιείται με τη χρήση δράσεων και μέσων που μπορούν να περιλαμβάνουν τεχνικές ανταλλαγές, ανταλλαγές πληροφοριών και βέλτιστων πρακτικών, ερευνητικά προγράμματα, μελέτες, εκθέσεις, συνέδρια και εργαστήρια.
 3. Τα μέρη λαμβάνουν υπόψη τις απόψεις ή τα σχόλια που υποβάλλονται από το κοινό και τους ενδιαφερόμενους φορείς κατά τον καθορισμό και την υλοποίηση των δραστηριοτήτων συνεργασίας τους, και μπορούν να φροντίζουν για μεγαλύτερη συμμετοχή των εν λόγω ενδιαφερόμενων φορέων στις δραστηριότητες αυτές, ανάλογα με την περίπτωση.
 Άρθρο 24.13
 Θεσμικοί μηχανισμοί
 1. Κάθε μέρος ορίζει μια υπηρεσία η οποία θα χρησιμεύει ως σημείο επαφής με το άλλο μέρος για την εφαρμογή του παρόντος κεφαλαίου, μεταξύ άλλων όσον αφορά:
 α)
 τα προγράμματα και τις δραστηριότητες συνεργασίας σύμφωνα με το άρθρο 24.12,
 β)
 την παραλαβή παρατηρήσεων και γνωστοποιήσεων σύμφωνα με το άρθρο 24.7 παράγραφος 3 και
 γ)
 τις πληροφορίες που πρέπει να παρέχονται στο άλλο μέρος, στην ομάδα εμπειρογνωμόνων και στο κοινό.
 2. Κάθε μέρος ενημερώνει εγγράφως το άλλο μέρος σχετικά με το σημείο επαφής που αναφέρεται στην παράγραφο 1.
 3. Μέσω τακτικών συνεδριάσεων ή ειδικών συνόδων όπου


text:
συμμετέχουν τα άτομα που είναι υπεύθυνα για τα θέματα που καλύπτονται από το παρόν κεφάλαιο, η επιτροπή εμπορίου και αειφόρου ανάπτυξης που συστήνεται βάσει του άρθρου 26.2 (Ειδικές επιτροπές) παράγραφος 1 στοιχείο ζ):
 α)
 επιβλέπει την εφαρμογή του παρόντος κεφαλαίου και εξετάζει την πρόοδο που έχει σημειωθεί στο πλαίσιο αυτού,
 β)
 συζητά ζητήματα κοινού ενδιαφέροντος και
 γ)
 συζητά οποιοδήποτε άλλο ζήτημα αποφασίσουν από κοινού τα μέρη το οποίο εμπίπτει στο πεδίο εφαρμογής του παρόντος κεφαλαίου.
 4. Τα μέρη λαμβάνουν υπόψη τις δραστηριότητες των συναφών πολυμερών περιβαλλοντικών οργανισμών ή φορέων έτσι ώστε να προωθείται η μεγαλύτερη δυνατή συνεργασία και συνοχή μεταξύ του έργου των μερών και των οργανισμών ή των φορέων αυτών.
 5. Κάθε μέρος χρησιμοποιεί τους υφιστάμενους μηχανισμούς διαβούλευσης ή θεσπίζει νέους, όπως οι εγχώριες συμβουλευτικές ομάδες, ώστε να ζητήσει απόψεις και συμβουλές για ζητήματα που σχετίζονται με το παρόν κεφάλαιο. Οι εν λόγω μηχανισμοί διαβούλευσης απαρτίζονται από ανεξάρτητες αντιπροσωπευτικές οργανώσεις της κοινωνίας των πολιτών με ισορροπημένη εκπροσώπηση περιβαλλοντικών ομάδων, επιχειρηματικών οργανώσεων, καθώς και άλλων ενδιαφερόμενων φορέων, κατά περίπτωση. Μέσω αυτών των μηχανισμών, οι ενδιαφερόμενοι φορείς μπορούν να υποβάλλουν γνώμες και να διατυπώνουν συστάσεις με δική τους πρωτοβουλία πάνω σε κάθε θέμα που συνδέεται με το παρόν κεφάλαιο.
 Άρθρο 24.14
 Διαβουλεύσεις
 1. Ένα μέρος μπορεί να ζητήσει τη διενέργεια διαβουλεύσεων με το άλλο μέρος όσον αφορά κάθε ζήτημα που προκύπτει από το παρόν κεφάλαιο μέσω της υποβολής γραπτού αιτήματος στο σημείο επαφής του άλλου μέρους. Στο αίτημά του, το μέρος πρέπει να εκθέτει με σαφήνεια το ζήτημα, να προσδιορίζει τα ερωτήματα που άπτονται αυτού και να παρέχει συνοπτική παρουσίαση τυχόν αξιώσεων βάσει του παρόντος κεφαλαίου. Οι διαβουλεύσεις πρέπει να αρχίζουν αμέσως μετά την υποβολή του σχετικού αιτήματος ενός από τα μέρη.
 2. Κατά τη διάρκεια των διαβουλεύσεων, κάθε μέρος παρέχει στο άλλο μέρος επαρκή στοιχεία που έχει στη διάθεσή του ούτως ώστε να είναι δυνατή η ολοκληρωμένη εξέταση των ζητημάτων που εγείρονται, με την επιφύλαξη της νομοθεσίας του όσον αφορά την προστασία των πληροφοριών εμπιστευτικού ή αποκλειστικού χαρακτήρα.
 3. Κατά περίπτωση και εφόσον συναινούν αμφότερα, τα μέρη ζητούν τα πληροφοριακά στοιχεία ή τις απόψεις οποιουδήποτε προσώπου, οργανισμού ή φορέα, συμπεριλαμβανομένου του σχετικού διεθνούς οργανισμού ή φορέα, που μπορεί να συνεισφέρει στην εξέταση του επίμαχου ζητήματος.
 4. Εάν ένα μέρος κρίνει ότι το ζήτημα απαιτεί περαιτέρω συζήτηση, το μέρος αυτό μπορεί να ζητήσει τη σύγκληση της επιτροπής εμπορίου και αειφόρου ανάπτυξης για την εξέταση του ζητήματος αυτού μέσω της υποβολής γραπτού αιτήματος στο σημείο επαφής του άλλου μέρους. Η επιτροπή εμπορίου και αειφόρου ανάπτυξης συγκαλείται αμέσως και καταβάλλει κάθε δυνατή προσπάθεια για την επίλυση του ζητήματος. Εάν κριθεί σκόπιμο, ζητά τη γνώμη των οργανώσεων της κοινωνίας των πολιτών των μερών μέσω των μηχανισμών διαβούλευσης που αναφέρονται στο άρθρο 24.13 παράγραφος 5.
 5. Κάθε μέρος δημοσιοποιεί κάθε λύση ή απόφαση σχετικά με τα ζητήματα που εξετάζονται βάσει του παρόντος άρθρου.
 Άρθρο 24.15
 Ομάδα εμπειρογνωμόνων
 1. Για κάθε ζήτημα που δεν αντιμετωπίζεται ικανοποιητικά μέσω των διαβουλεύσεων που προβλέπονται στο άρθρο 24.14, ένα μέρος μπορεί, 90 ημέρες μετά την παραλαβή του αιτήματος για διαβουλεύσεις


text:
βάσει του άρθρου 24.14 παράγραφος 1, να ζητήσει τη σύγκληση ομάδας εμπειρογνωμόνων για την εξέταση του ζητήματος αυτού, μέσω της υποβολής γραπτού αιτήματος στο σημείο επαφής του άλλου μέρους.
 2. Με την επιφύλαξη των διατάξεων του παρόντος κεφαλαίου, τα μέρη εφαρμόζουν τον εσωτερικό κανονισμό και τον κώδικα δεοντολογίας που περιλαμβάνονται στα παραρτήματα 29-Α και 29-Β, εκτός εάν τα μέρη αποφασίσουν διαφορετικά.
 3. Η ομάδα εμπειρογνωμόνων απαρτίζεται από τρία μέλη.
 4. Τα μέρη πραγματοποιούν διαβουλεύσεις για να καταλήξουν σε συμφωνία σχετικά με τη σύνθεση της ομάδας εμπειρογνωμόνων εντός 10 εργάσιμων ημερών από την παραλαβή από το απαντών μέρος ενός αιτήματος για σύσταση ομάδας εμπειρογνωμόνων. Δίνεται ιδιαίτερη προσοχή ώστε να εξασφαλιστεί ότι τα προτεινόμενα μέλη της ομάδας πληρούν τις απαιτήσεις που καθορίζονται στην παράγραφο 7 και διαθέτουν την εμπειρογνωμοσύνη που ενδείκνυται για το συγκεκριμένο ζήτημα.
 5. Εάν τα μέρη αδυνατούν να αποφασίσουν σχετικά με τη σύνθεση της ομάδας εμπειρογνωμόνων εντός της προθεσμίας που ορίζεται στην παράγραφο 4, τότε για τον κατάλογο που προβλέπεται στην παράγραφο 6 εφαρμόζεται η διαδικασία επιλογής που ορίζεται στο άρθρο 29.7 (Σύσταση της ειδικής ομάδας διαιτησίας) παράγραφοι 3 έως 7.
 6. Η επιτροπή εμπορίου και αειφόρου ανάπτυξης, κατά την πρώτη συνεδρίασή της μετά την έναρξη ισχύος της παρούσας συμφωνίας, καταρτίζει κατάλογο τουλάχιστον εννέα ατόμων που επιλέγονται για την αντικειμενικότητα, την αξιοπιστία και την ορθή κρίση τους, και τα οποία είναι πρόθυμα και ικανά να εκτελέσουν χρέη μέλους της ομάδας εμπειρογνωμόνων. Κάθε μέρος προτείνει τουλάχιστον τρία πρόσωπα για τον κατάλογο ώστε να εκτελέσουν χρέη μέλους της ομάδας. Τα μέρη προτείνουν επίσης τουλάχιστον τρία άτομα που δεν είναι υπήκοοι κανενός μέρους και τα οποία είναι πρόθυμα και ικανά να εκτελέσουν χρέη προέδρου της ομάδας εμπειρογνωμόνων. Η επιτροπή εμπορίου και αειφόρου ανάπτυξης μεριμνά ώστε ο κατάλογος να διατηρείται πάντοτε σε αυτό το επίπεδο.
 7. Οι εμπειρογνώμονες που προτείνονται ως μέλη της ομάδας εμπειρογνωμόνων πρέπει να διαθέτουν ειδικευμένες γνώσεις ή πείρα στην περιβαλλοντική νομοθεσία, στα ζητήματα για τα οποία γίνεται λόγος στο παρόν κεφάλαιο, ή στην επίλυση διαφορών που προκύπτουν από διεθνείς συμφωνίες. Πρέπει να είναι ανεξάρτητοι, να συμμετέχουν σε ατομική βάση και να μη λαμβάνουν οδηγίες από κάποιον οργανισμό ή δημόσια αρχή σχετικά με το υπό εξέταση ζήτημα. Δεν πρέπει να συνδέονται με την κυβέρνηση κανενός εκ των μερών, και πρέπει να συμμορφώνονται με τον κώδικα δεοντολογίας που αναφέρεται στην παράγραφο 2.
 8. Εκτός εάν τα μέρη αποφασίσουν διαφορετικά εντός πέντε εργάσιμων ημερών από την ημερομηνία επιλογής των μελών της ομάδας εμπειρογνωμόνων, η εντολή της ομάδας αυτής είναι η εξής:
 «να εξετάσει, λαμβάνοντας υπόψη τις σχετικές διατάξεις του κεφαλαίου είκοσι τέσσερα (Εμπόριο και περιβάλλον), το ζήτημα που αναφέρεται στο αίτημα για τη σύσταση της ομάδας εμπειρογνωμόνων, και να υποβάλει έκθεση, σύμφωνα με το άρθρο 24.15 (Ομάδα εμπειρογνωμόνων) του κεφαλαίου είκοσι τέσσερα (Εμπόριο και περιβάλλον), στην οποία διατυπώνει συστάσεις για την επίλυση του ζητήματος».
 9. Όσον αφορά τα ζητήματα που σχετίζονται με πολυμερείς περιβαλλοντικές συμφωνίες, όπως ορίζονται στο άρθρο 24.4, η ομάδα εμπειρογνωμόνων θα πρέπει να ζητά απόψεις και πληροφορίες από τους σχετικούς φορείς που έχουν συσταθεί βάσει των συμφωνιών αυτών, όπου


text:
περιλαμβάνονται όλες οι διαθέσιμες συναφείς ερμηνευτικές οδηγίες, πορίσματα ή αποφάσεις που έχουν εγκριθεί από τους εν λόγω φορείς (32).
 10. Η ομάδα εμπειρογνωμόνων κοινοποιεί στα μέρη μια ενδιάμεση και μια τελική έκθεση στην οποία περιέχονται τα πραγματικά περιστατικά, τα συμπεράσματά της σχετικά με το ζήτημα —μεταξύ των οποίων για το αν το απαντών μέρος συμμορφώθηκε με τις υποχρεώσεις του βάσει του παρόντος κεφαλαίου— και το σκεπτικό τυχόν διαπιστώσεων, συμπερασμάτων και συστάσεων που διατυπώνει. Η ομάδα εμπειρογνωμόνων κοινοποιεί στα μέρη την ενδιάμεση έκθεση εντός 120 ημερών μετά την επιλογή του τελευταίου μέλους της ομάδας, ή σε άλλο χρόνο που αποφασίζουν τα μέρη. Τα μέρη μπορούν να υποβάλουν παρατηρήσεις στην ομάδα εμπειρογνωμόνων σχετικά με την ενδιάμεση έκθεση εντός 45 ημερών από τη διαβίβασή της. Αφού εξετάσει τις παρατηρήσεις αυτές, η ομάδα εμπειρογνωμόνων μπορεί να επανεξετάσει την έκθεσή της και να προβεί σε οποιαδήποτε περαιτέρω εξέταση κρίνει απαραίτητη. Η ομάδα εμπειρογνωμόνων διαβιβάζει στα μέρη την τελική έκθεση εντός 60 ημερών από την υποβολή της ενδιάμεσης έκθεσης. Κάθε μέρος δημοσιοποιεί την τελική έκθεση εντός 30 ημερών από τη διαβίβασή της.
 11. Εάν στην τελική έκθεση της ομάδας εμπειρογνωμόνων διαπιστώνεται ότι ένα μέρος δεν συμμορφώθηκε με τις υποχρεώσεις του βάσει του παρόντος κεφαλαίου, τα μέρη διεξάγουν συζητήσεις και καταβάλλουν κάθε δυνατή προσπάθεια, εντός τριών μηνών από τη διαβίβαση της τελικής έκθεσης, για να προσδιορίσουν ένα κατάλληλο μέτρο ή, κατά περίπτωση, να καταλήξουν σε ένα αμοιβαία ικανοποιητικό σχέδιο δράσης. Σε αυτές τις συζητήσεις, τα μέρη λαμβάνουν υπόψη την τελική έκθεση. Το απαντών μέρος ενημερώνει εγκαίρως τις εγχώριες οργανώσεις της κοινωνίας των πολιτών μέσω των μηχανισμών διαβούλευσης που αναφέρονται στο άρθρο 24.13 παράγραφος 5, καθώς και το αιτούν μέρος, σχετικά με την απόφασή του για τυχόν δράσεις ή μέτρα που θα εφαρμόσει. Η επιτροπή εμπορίου και αειφόρου ανάπτυξης παρακολουθεί τις ενέργειες που πραγματοποιούνται σε συνέχεια της τελικής έκθεσης και των συστάσεων της ομάδας εμπειρογνωμόνων. Οι οργανώσεις της κοινωνίας των πολιτών, μέσω των μηχανισμών διαβούλευσης που αναφέρονται στο άρθρο 24.13 παράγραφος 5, και το φόρουμ της κοινωνίας των πολιτών μπορούν να υποβάλουν σχετικές παρατηρήσεις στην επιτροπή εμπορίου και αειφόρου ανάπτυξης.
 12. Εάν τα μέρη καταλήξουν σε αμοιβαία αποδεκτή λύση για το ζήτημα μετά τη συγκρότηση ομάδας εμπειρογνωμόνων, ενημερώνουν σχετικά με αυτή τη λύση την επιτροπή εμπορίου και αειφόρου ανάπτυξης και την ομάδα εμπειρογνωμόνων. Με την ενημέρωση αυτή περατώνεται η διαδικασία της ομάδας εμπειρογνωμόνων.
 Άρθρο 24.16
 Επίλυση διαφορών
 1. Για κάθε διαφορά που προκύπτει από το παρόν κεφάλαιο, τα μέρη προσφεύγουν μόνο στους κανόνες και τις διαδικασίες που προβλέπονται στο παρόν κεφάλαιο.
 2. Τα μέρη καταβάλλουν κάθε δυνατή προσπάθεια για να καταλήξουν σε αμοιβαία ικανοποιητική επίλυση της διαφοράς. Για να επιτύχουν αυτή την επίλυση, τα μέρη μπορούν να προσφεύγουν ανά πάσα στιγμή σε καλές υπηρεσίες, συμβιβασμό ή διαμεσολάβηση.
 ΚΕΦΑΛΑIΟ ΕΙΚΟΣΙ ΠΕΝΤΕ
 Διμερείς διάλογοι και συνεργασία
 Άρθρο 25.1
 Στόχοι και αρχές
 1. Τα μέρη, χρησιμοποιώντας ως βάση τη σαφώς εδραιωμένη εταιρική σχέση και τις κοινές αξίες τους, συμφωνούν να διευκολύνουν τη συνεργασία τους σε ζητήματα κοινού ενδιαφέροντος, μεταξύ άλλων μέσα από:
 α)
 την ενίσχυση της διμερούς συνεργασίας σε θέματα βιοτεχνολογίας


text:
μέσω του διαλόγου σχετικά με ζητήματα πρόσβασης στην αγορά βιοτεχνολογίας,
 β)
 την προώθηση και τη διευκόλυνση του διμερούς διαλόγου και της ανταλλαγής πληροφοριών για θέματα που σχετίζονται με το εμπόριο δασικών προϊόντων μέσω του διμερούς διαλόγου για τα δασικά προϊόντα,
 γ)
 την προσπάθεια για θέσπιση και διατήρηση αποτελεσματικής συνεργασίας σε θέματα πρώτων υλών μέσω του διμερούς διαλόγου για τις πρώτες ύλες και
 δ)
 την ενθάρρυνση ενισχυμένης συνεργασίας σε θέματα επιστήμης, τεχνολογίας, έρευνας και καινοτομίας.
 2. Εκτός εάν προβλέπεται διαφορετικά στην παρούσα συμφωνία, οι διμερείς διάλογοι πραγματοποιούνται χωρίς αδικαιολόγητη καθυστέρηση κατόπιν αιτήματος ενός εκ των μερών ή της μεικτής επιτροπής ΣΟΕΣ. Χρέη προέδρου κατά τη διεξαγωγή τους εκτελούν από κοινού εκπρόσωποι του Καναδά και της Ευρωπαϊκής Ένωσης. Το χρονοδιάγραμμα και η ημερήσια διάταξη των συνεδριάσεων καθορίζονται με συμφωνία μεταξύ των συμπροέδρων.
 3. Οι συμπρόεδροι ενός διμερούς διαλόγου ενημερώνουν τη μεικτή επιτροπή ΣΟΕΣ σχετικά με το χρονοδιάγραμμα και την ημερήσια διάταξη κάθε διμερούς διαλόγου, αρκετό χρόνο πριν από τις συνεδριάσεις. Οι συμπρόεδροι ενός διμερούς διαλόγου υποβάλλουν στη μεικτή επιτροπή ΣΟΕΣ έκθεση σχετικά με τα αποτελέσματα και τα συμπεράσματα του διαλόγου, ανάλογα με την περίπτωση ή κατόπιν αιτήματος της μεικτής επιτροπής ΣΟΕΣ. Η έναρξη ή η ύπαρξη διαλόγου δεν εμποδίζει τα μέρη να προσφεύγουν απευθείας στη μεικτή επιτροπή ΣΟΕΣ για οποιοδήποτε θέμα.
 4. Η μεικτή επιτροπή ΣΟΕΣ μπορεί να αποφασίσει να αλλάξει ή να αναλάβει το καθήκον που έχει ανατεθεί σε έναν διάλογο ή να σταματήσει τον διάλογο.
 5. Τα μέρη μπορούν να ξεκινήσουν διμερή συνεργασία σε άλλους τομείς στο πλαίσιο της παρούσας συμφωνίας με τη συγκατάθεση της μεικτής επιτροπής ΣΟΕΣ.
 Άρθρο 25.2
 Διάλογος σχετικά με ζητήματα πρόσβασης στην αγορά βιοτεχνολογίας
 1. Τα μέρη συμφωνούν ότι η συνεργασία και η ανταλλαγή πληροφοριών για ζητήματα που αφορούν προϊόντα βιοτεχνολογίας παρουσιάζουν αμοιβαίο ενδιαφέρον. Η εν λόγω συνεργασία και ανταλλαγή πληροφοριών λαμβάνουν χώρα στο πλαίσιο του διμερούς διαλόγου σχετικά με ζητήματα αμοιβαίου ενδιαφέροντος όσον αφορά την πρόσβαση στην αγορά γεωργικής βιοτεχνολογίας, ο οποίος θεσπίστηκε με την αμοιβαία αποδεκτή λύση που επιτεύχθηκε στις 15 Ιουλίου 2009 μεταξύ Καναδά και Ευρωπαϊκής Ένωσης, σε συνέχεια της προσφυγής στον ΠΟΕ για τη διαφορά με τίτλο Ευρωπαϊκές Κοινότητες — Μέτρα για την έγκριση και εμπορία βιοτεχνολογικών προϊόντων (WT/DS292). Ο διμερής διάλογος καλύπτει κάθε ζήτημα αμοιβαίου ενδιαφέροντος για τα μέρη, όπως μεταξύ άλλων:
 α)
 εγκρίσεις προϊόντων βιοτεχνολογίας στο έδαφος των μερών καθώς και, κατά περίπτωση, επικείμενες αιτήσεις για εγκρίσεις προϊόντων που παρουσιάζουν εμπορικό ενδιαφέρον για μία εκ των δύο πλευρών,
 β)
 οι εμπορικές και οικονομικές προοπτικές για μελλοντικές εγκρίσεις προϊόντων βιοτεχνολογίας,
 γ)
 οι επιπτώσεις στο εμπόριο που συνδέονται με τις μη συγχρονισμένες εγκρίσεις προϊόντων βιοτεχνολογίας ή την τυχαία ελευθέρωση μη εγκεκριμένων προϊόντων, και τυχόν κατάλληλα μέτρα για την αντιμετώπισή τους,
 δ)
 τυχόν σχετικά με βιοτεχνολογία μέτρα που μπορούν να επηρεάσουν τις εμπορικές συναλλαγές μεταξύ των μερών, συμπεριλαμβανομένων των μέτρων που λαμβάνονται από κράτη μέλη της Ευρωπαϊκής Ένωσης,
 ε)
 κάθε νέα νομοθεσία στον τομέα της βιοτεχνολογίας και
 στ)
 βέλτιστες πρακτικές κατά την εφαρμογή της νομοθεσίας για τη βιοτεχνολογία.
 2. Τα μέρη σημειώνουν επίσης τη σημασία των ακόλουθων κοινών στόχων όσον αφορά τη συνεργασία


text:
στον τομέα της βιοτεχνολογίας:
 α)
 ανταλλαγή πληροφοριών σχετικά με ζητήματα πολιτικής και κανονιστικά και τεχνικά ζητήματα κοινού ενδιαφέροντος που σχετίζονται με προϊόντα βιοτεχνολογίας και, ιδίως, πληροφοριών σχετικά με τα αντίστοιχα συστήματα και διαδικασίες τους για την πραγματοποίηση εκτιμήσεων κινδύνου με σκοπό τη λήψη αποφάσεων όσον αφορά τη χρήση γενετικά τροποποιημένων οργανισμών,
 β)
 προώθηση αποδοτικών διαδικασιών έγκρισης βάσει επιστημονικών στοιχείων για τα προϊόντα βιοτεχνολογίας,
 γ)
 συνεργασία σε διεθνές επίπεδο για ζητήματα που σχετίζονται με τη βιοτεχνολογία, όπως η παρουσία μικρών ποσοτήτων γενετικώς τροποποιημένων οργανισμών, και
 δ)
 έναρξη ρυθμιστικής συνεργασίας με στόχο να ελαχιστοποιηθούν οι δυσμενείς επιπτώσεις στο εμπόριο των ρυθμιστικών πρακτικών που αφορούν προϊόντα βιοτεχνολογίας.
 Άρθρο 25.3
 Διμερής διάλογος για τα δασικά προϊόντα
 1. Τα μέρη συμφωνούν ότι ο διμερής διάλογος, η συνεργασία και η ανταλλαγή πληροφοριών και απόψεων σχετικά με συναφείς νόμους, κανονισμούς, πολιτικές και ζητήματα που είναι σημαντικά για την παραγωγή, το εμπόριο και την κατανάλωση δασικών προϊόντων παρουσιάζουν αμοιβαίο ενδιαφέρον. Τα μέρη συμφωνούν να διεξάγουν αυτόν τον διάλογο, τη συνεργασία και την ανταλλαγή στο πλαίσιο του διμερούς διαλόγου για τα δασικά προϊόντα, μεταξύ άλλων σχετικά με:
 α)
 την ανάπτυξη, έγκριση και εφαρμογή συναφών νόμων, κανονισμών, πολιτικών και προτύπων, καθώς και τις απαιτήσεις δοκιμών, πιστοποίησης και διαπίστευσης και τον δυνητικό τους αντίκτυπο στο εμπόριο δασικών προϊόντων μεταξύ των μερών,
 β)
 τις πρωτοβουλίες των μερών σχετικά με την αειφόρο διαχείριση και τη διακυβέρνηση των δασών,
 γ)
 τους μηχανισμούς για τη διασφάλιση της νόμιμης ή αειφόρου προέλευσης των δασικών προϊόντων,
 δ)
 την πρόσβαση των δασικών προϊόντων στις αγορές των μερών ή σε άλλες αγορές,
 ε)
 απόψεις όσον αφορά τους πολυμερείς και πλειομερείς οργανισμούς και διαδικασίες όπου συμμετέχουν, σκοπός των οποίων είναι η προώθηση της αειφόρου διαχείρισης των δασών ή η καταπολέμηση της παράνομης υλοτομίας,
 στ)
 τα ζητήματα που αναφέρονται στο άρθρο 24.10 (Εμπόριο δασικών προϊόντων) και
 ζ)
 κάθε άλλο ζήτημα σχετικό με δασικά προϊόντα στο οποίο συμφωνούν τα μέρη.
 2. Ο διμερής διάλογος για τα δασικά προϊόντα πραγματοποιείται εντός του πρώτου έτους από την έναρξη ισχύος της παρούσας συμφωνίας και, στη συνέχεια, σύμφωνα με το άρθρο 25.1 παράγραφος 2.
 3. Τα μέρη συμφωνούν ότι οι συζητήσεις που λαμβάνουν χώρα στο πλαίσιο του διμερούς διαλόγου για τα δασικά προϊόντα μπορούν να συνεισφέρουν τις συζητήσεις που πραγματοποιούνται στο πλαίσιο της επιτροπής εμπορίου και αειφόρου ανάπτυξης.
 Άρθρο 25.4
 Διμερής διάλογος για τις πρώτες ύλες
 1. Τα μέρη, αναγνωρίζοντας τη σημασία ενός ανοικτού και διαφανούς εμπορικού περιβάλλοντος που δεν εισάγει διακρίσεις και το οποίο βασίζεται σε κανόνες και επιστημονικές αρχές, καταβάλλουν κάθε δυνατή προσπάθεια για τη θέσπιση και τη διατήρηση αποτελεσματικής συνεργασίας στον τομέα των πρώτων υλών. Για τους σκοπούς της συνεργασίας αυτής, στις πρώτες ύλες περιλαμβάνονται τα ορυκτά, τα μέταλλα και τα γεωργικά προϊόντα με βιομηχανική χρήση.
 2. Ο διμερής διάλογος για τις πρώτες ύλες καλύπτει κάθε ζήτημα αμοιβαίου ενδιαφέροντος, όπως μεταξύ άλλων:
 α)
 την παροχή ενός φόρουμ συζήτησης για τη συνεργασία στον τομέα των πρώτων υλών μεταξύ των μερών, έτσι ώστε να διευκολύνεται η πρόσβαση στην αγορά για τις πρώτες ύλες καθώς και για τις συναφείς υπηρεσίες και επενδύσεις και να αποφεύγονται τα


text:
μη δασμολογικά εμπόδια στο εμπόριο πρώτων υλών,
 β)
 τη βελτίωση της αμοιβαίας κατανόησης στον τομέα των πρώτων υλών με σκοπό την ανταλλαγή πληροφοριών σχετικά με βέλτιστες πρακτικές και τις ρυθμιστικές πολιτικές των μερών όσον αφορά τις πρώτες ύλες,
 γ)
 την ενθάρρυνση δραστηριοτήτων για τη στήριξη της εταιρικής κοινωνικής ευθύνης σύμφωνα με διεθνώς αναγνωρισμένα πρότυπα, όπως οι κατευθυντήριες γραμμές του ΟΟΣΑ για τις πολυεθνικές επιχειρήσεις και οι κατευθυντήριες γραμμές του ΟΟΣΑ για τη δέουσα επιμέλεια όσον αφορά την υπεύθυνη διαχείριση των αλυσίδων εφοδιασμού με ορυκτά από περιοχές που πλήττονται από συγκρούσεις και περιοχές υψηλού κινδύνου και
 δ)
 τη διευκόλυνση, ανάλογα με την περίπτωση, των διαβουλεύσεων σχετικά με τις θέσεις των μερών σε πλειομερή ή πολυμερή φόρουμ όπου μπορούν να τεθούν και να συζητηθούν ζητήματα που άπτονται των πρώτων υλών.
 Άρθρο 25.5
 Ενισχυμένη συνεργασία στους τομείς της επιστήμης, της τεχνολογίας, της έρευνας και της καινοτομίας
 1. Τα μέρη αναγνωρίζουν ότι η επιστήμη, η τεχνολογία, η έρευνα και η καινοτομία είναι αλληλένδετες με το διεθνές εμπόριο και τις επενδύσεις σε ό,τι αφορά την αύξηση της βιομηχανικής ανταγωνιστικότητας και της κοινωνικής και οικονομικής ευημερίας.
 2. Με βάση αυτή την κοινή αντίληψη, τα μέρη συμφωνούν να ενισχύσουν τη συνεργασία τους στους τομείς της επιστήμης, της τεχνολογίας, της έρευνας και της καινοτομίας.
 3. Τα μέρη καταβάλλουν κάθε δυνατή προσπάθεια ώστε να ενθαρρύνουν, να αναπτύξουν και να διευκολύνουν δραστηριότητες συνεργασίας σε αμοιβαία βάση για την υποστήριξη της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και του Καναδά, η οποία υπογράφηκε στο Χάλιφαξ στις 17 Ιουνίου 1995, ή συμπληρωματικά προς τη συμφωνία αυτή. Τα μέρη συμφωνούν να διεξάγουν αυτές τις δραστηριότητες με βάση τις ακόλουθες αρχές:
 α)
 οι δραστηριότητες είναι αμοιβαία επωφελείς για τα μέρη,
 β)
 τα μέρη συμφωνούν ως προς το πεδίο εφαρμογής και τις παραμέτρους των δραστηριοτήτων και
 γ)
 οι δραστηριότητες θα πρέπει να λαμβάνουν υπόψη τον σημαντικό ρόλο του ιδιωτικού τομέα και των ερευνητικών ιδρυμάτων στην ανάπτυξη της επιστήμης, της τεχνολογίας, της έρευνας και της καινοτομίας, καθώς και στη διάθεση στο εμπόριο των αγαθών και των υπηρεσιών που παράγονται ως αποτέλεσμα αυτών.
 4. Τα μέρη αναγνωρίζουν επίσης τη σημασία της ενισχυμένης συνεργασίας στους τομείς της επιστήμης, της τεχνολογίας, της έρευνας και της καινοτομίας, όπου περιλαμβάνονται οι δραστηριότητες που αναπτύσσουν ή υλοποιούν διάφοροι ενδιαφερόμενοι φορείς, μεταξύ των οποίων η καναδική ομοσπονδιακή κυβέρνηση, οι επαρχίες και τα εδάφη του Καναδά, η Ευρωπαϊκή Ένωση και τα κράτη μέλη της.
 5. Κάθε μέρος ενθαρρύνει, σύμφωνα με τη νομοθεσία του, τη συμμετοχή του ιδιωτικού τομέα, των ερευνητικών ιδρυμάτων και της κοινωνίας των πολιτών εντός της εδάφους του σε δραστηριότητες που αποσκοπούν στην ενίσχυση της συνεργασίας.
 ΚΕΦΑΛΑIΟ ΕΙΚΟΣΙ ΕΞΙ
 Διοικητικές και θεσμικές διατάξεις
 Άρθρο 26.1
 Μεικτή επιτροπή ΣΟΕΣ
 1. Τα μέρη ιδρύουν τη μεικτή επιτροπή ΣΟΕΣ, η οποία αποτελείται από εκπροσώπους της Ευρωπαϊκής Ένωσης και εκπροσώπους του Καναδά. Καθήκοντα προέδρου στη μεικτή επιτροπή ΣΟΕΣ ασκούν από κοινού ο υπουργός Διεθνούς Εμπορίου του Καναδά και το αρμόδιο μέλος της Ευρωπαϊκής Επιτροπής για το εμπόριο, ή οι ορισμένοι εκπρόσωποί τους.
 2. Η μεικτή επιτροπή ΣΟΕΣ συνέρχεται μία φορά τον χρόνο κατόπιν


text:
αιτήματος ενός μέρους. Η μεικτή επιτροπή ΣΟΕΣ συμφωνεί σχετικά με το χρονοδιάγραμμα και την ημερήσια διάταξη των συνεδριάσεών της.
 3. Η μεικτή επιτροπή ΣΟΕΣ είναι υπεύθυνη για όλα τα θέματα που αφορούν το εμπόριο και τις επενδύσεις μεταξύ των μερών, καθώς και την εφαρμογή και εκτέλεση της παρούσας συμφωνίας. Ένα μέρος μπορεί να παραπέμπει στη μεικτή επιτροπή ΣΟΕΣ κάθε ζήτημα που συνδέεται με την εφαρμογή και την ερμηνεία της παρούσας συμφωνίας, ή κάθε άλλο ζήτημα που αφορά το εμπόριο και τις επενδύσεις μεταξύ των μερών.
 4. Η μεικτή επιτροπή ΣΟΕΣ:
 α)
 επιβλέπει και διευκολύνει την υλοποίηση και την εφαρμογή της παρούσας συμφωνίας και προωθεί τους γενικούς της στόχους,
 β)
 επιβλέπει το έργο όλων των ειδικών επιτροπών και των υπόλοιπων οργάνων που συστήνονται βάσει της παρούσας συμφωνίας,
 γ)
 με την επιφύλαξη των κεφαλαίων οκτώ (Επενδύσεις), είκοσι δύο (Εμπόριο και αειφόρος ανάπτυξη), είκοσι τρία (Εμπόριο και εργασία), είκοσι τέσσερα (Εμπόριο και περιβάλλον) και είκοσι εννέα (Επίλυση διαφορών), αναζητά κατάλληλους τρόπους και μεθόδους για την αποφυγή προβλημάτων που ενδέχεται να παρουσιαστούν στους τομείς που καλύπτονται από την παρούσα συμφωνία, ή την επίλυση διαφορών που ενδέχεται να προκύψουν σχετικά με την ερμηνεία ή την εφαρμογή της παρούσας συμφωνίας,
 δ)
 εγκρίνει τον εσωτερικό της κανονισμό,
 ε)
 λαμβάνει αποφάσεις με τον τρόπο που ορίζεται στο άρθρο 26.3 και
 στ)
 εξετάζει όλα τα θέματα ενδιαφέροντος που αφορούν τομείς οι οποίοι καλύπτονται από την παρούσα συμφωνία.
 5. Η μεικτή επιτροπή ΣΟΕΣ μπορεί:
 α)
 να εκχωρεί αρμοδιότητες στις ειδικές επιτροπές που συστήνονται σύμφωνα με το άρθρο 26.2,
 β)
 να επικοινωνεί με όλους τους ενδιαφερομένους, συμπεριλαμβανομένων του ιδιωτικού τομέα και των οργανώσεων της κοινωνίας των πολιτών,
 γ)
 να εξετάζει ή να συμφωνεί σε τροποποιήσεις όπως προβλέπεται στην παρούσα συμφωνία,
 δ)
 να μελετά την εξέλιξη των εμπορικών συναλλαγών μεταξύ των μερών και να εξετάζει τρόπους για την περαιτέρω βελτίωση των μεταξύ τους εμπορικών σχέσεων,
 ε)
 να εγκρίνει ερμηνείες των διατάξεων της παρούσας συμφωνίας οι οποίες είναι δεσμευτικές για τα δικαστήρια που συστήνονται βάσει του τμήματος ΣΤ του κεφαλαίου οκτώ (Επίλυση επενδυτικών διαφορών μεταξύ επενδυτών και κρατών) και του κεφαλαίου είκοσι εννέα (Επίλυση διαφορών),
 στ)
 να διατυπώνει κατάλληλες συστάσεις για την επέκταση του εμπορίου και των επενδύσεων όπως προβλέπεται στην παρούσα συμφωνία,
 ζ)
 να αλλάζει ή να αναλαμβάνει τα καθήκοντα που έχουν εκχωρηθεί στις ειδικές επιτροπές που συστήνονται σύμφωνα με το άρθρο 26.2 ή να διαλύει οποιαδήποτε από τις εν λόγω ειδικές επιτροπές,
 η)
 να θεσπίζει ειδικές επιτροπές και διμερείς διαλόγους ώστε να την επικουρούν στην εκτέλεση των καθηκόντων της και
 θ)
 να λαμβάνει κάθε άλλο μέτρο κατά την άσκηση των καθηκόντων της το οποίο αποφασίζουν τα μέρη.
 Άρθρο 26.2
 Ειδικές επιτροπές
 1. Συστήνονται οι ακόλουθες ειδικές επιτροπές υπό την αιγίδα της μεικτής επιτροπής ΣΟΕΣ, εκτός από την περίπτωση της μεικτής επιτροπής τελωνειακής συνεργασίας που αναφέρεται στο στοιχείο γ), στην οποία εκχωρείται η δυνατότητα να ενεργεί υπό την αιγίδα της μεικτής επιτροπής ΣΟΕΣ:
 α)
 η επιτροπή εμπορευματικών συναλλαγών, η οποία ασχολείται με θέματα σχετικά με τις εμπορευματικές συναλλαγές, τους δασμούς, τα τεχνικά εμπόδια στο εμπόριο, το πρωτόκολλο για την αμοιβαία αναγνώριση των


text:
αποτελεσμάτων της διαπίστωσης της συμμόρφωσης και τα δικαιώματα διανοητικής ιδιοκτησίας που συνδέονται με αγαθά. Κατόπιν αιτήματος ενός μέρους, ή κατόπιν παραπομπής από τη σχετική ειδική επιτροπή, ή κατά την προετοιμασία συζήτησης στο πλαίσιο της μεικτής επιτροπής ΣΟΕΣ, η επιτροπή εμπορευματικών συναλλαγών μπορεί επίσης να εξετάζει θέματα που προκύπτουν στους τομείς των κανόνων καταγωγής, των διαδικασιών καταγωγής, της διευκόλυνσης των τελωνειακών διαδικασιών και των εμπορικών συναλλαγών, των τελωνειακών μέτρων, των υγειονομικών και φυτοϋγειονομικών μέτρων, των δημόσιων συμβάσεων ή της ρυθμιστικής συνεργασίας, εάν αυτό διευκολύνει την επίλυση ζητήματος που δεν είναι δυνατόν να επιλυθεί με άλλον τρόπο από τη σχετική ειδική επιτροπή. Συστήνονται επίσης επιτροπή γεωργίας, επιτροπή οίνων και οινοπνευματωδών ποτών, και μεικτή τομεακή ομάδα για τα φαρμακευτικά προϊόντα υπό την αιγίδα της επιτροπής εμπορευματικών συναλλαγών, στην οποία και λογοδοτούν,
 β)
 η επιτροπή υπηρεσιών και επενδύσεων, η οποία ασχολείται με θέματα σχετικά με τις διασυνοριακές συναλλαγές στους τομείς των υπηρεσιών, τις επενδύσεις, την προσωρινή είσοδο, το ηλεκτρονικό εμπόριο και τα δικαιώματα διανοητικής ιδιοκτησίας που συνδέονται με τις υπηρεσίες. Κατόπιν αιτήματος ενός μέρους, ή κατόπιν παραπομπής από τη σχετική ειδική επιτροπή, ή κατά την προετοιμασία συζήτησης στο πλαίσιο της μεικτής επιτροπής ΣΟΕΣ, η επιτροπή υπηρεσιών και επενδύσεων μπορεί επίσης να εξετάζει θέματα που προκύπτουν στους τομείς των χρηματοπιστωτικών υπηρεσιών ή των δημόσιων συμβάσεων, εάν αυτό διευκολύνει την επίλυση ζητήματος που δεν είναι δυνατόν να επιλυθεί με άλλον τρόπο από τη σχετική ειδική επιτροπή.
 Συστήνεται επίσης μεικτή επιτροπή για την αμοιβαία αναγνώριση επαγγελματικών προσόντων υπό την αιγίδα της επιτροπής υπηρεσιών και επενδύσεων, στην οποία και λογοδοτεί,
 γ)
 η μεικτή επιτροπή τελωνειακής συνεργασίας (ΜΕΤΣ), η οποία συστάθηκε βάσει της συμφωνίας μεταξύ του Καναδά και της Ευρωπαϊκής Κοινότητας για την τελωνειακή συνεργασία και αμοιβαία συνδρομή σε τελωνειακά ζητήματα, που υπογράφηκε στην Οτάβα στις 4 Δεκεμβρίου 1997, και η οποία ασχολείται με θέματα στο πλαίσιο της παρούσας συμφωνίας σχετικά με τους κανόνες καταγωγής, τις διαδικασίες καταγωγής, τη διευκόλυνση των τελωνειακών διαδικασιών και των εμπορικών συναλλαγών, τα συνοριακά μέτρα και την προσωρινή αναστολή της προτιμησιακής δασμολογικής μεταχείρισης,
 δ)
 η μεικτή επιτροπή διαχείρισης για τα μέτρα υγειονομικής και φυτοϋγειονομικής προστασίας, η οποία ασχολείται με θέματα σχετικά με υγειονομικά και φυτοϋγειονομικά μέτρα,
 ε)
 η επιτροπή δημόσιων συμβάσεων, η οποία ασχολείται με θέματα σχετικά με δημόσιες συμβάσεις,
 στ)
 η επιτροπή χρηματοπιστωτικών υπηρεσιών, η οποία ασχολείται με θέματα σχετικά με χρηματοπιστωτικές υπηρεσίες,
 ζ)
 η επιτροπή εμπορίου και αειφόρου ανάπτυξης, η οποία ασχολείται με θέματα σχετικά με την αειφόρο ανάπτυξη,
 η)
 το φόρουμ ρυθμιστικής συνεργασίας, το οποίο ασχολείται με θέματα σχετικά με τη ρυθμιστική συνεργασία και
 θ)
 η επιτροπή ΣΟΕΣ για τις γεωγραφικές ενδείξεις, η οποία ασχολείται με θέματα σχετικά με τις γεωγραφικές ενδείξεις.
 2. Οι ειδικές επιτροπές που συστήνονται σύμφωνα με την παράγραφο 1 λειτουργούν σύμφωνα με τις διατάξεις των παραγράφων 3 έως 5.
 3. Η αποστολή και τα καθήκοντα των ειδικών επιτροπών που συστήνονται σύμφωνα με την παράγραφο 1 ορίζονται εκτενέστερα στα σχετικά κεφάλαια και πρωτόκολλα της παρούσας συμφωνίας.
 4. Εκτός εάν προβλέπεται διαφορετικά στην παρούσα συμφωνία, ή εάν οι συμπρόεδροι αποφασίσουν διαφορετικά, οι ειδικές επιτροπές συνεδριάζουν μία φορά τον χρόνο.


text:
Πρόσθετες συνεδριάσεις μπορούν να πραγματοποιούνται κατόπιν αιτήματος ενός μέρους ή της μεικτής επιτροπής ΣΟΕΣ. Η προεδρία τους ασκείται από κοινού από εκπροσώπους του Καναδά και της Ευρωπαϊκής Ένωσης. Οι ειδικές επιτροπές καθορίζουν το χρονοδιάγραμμα και την ημερήσια διάταξη των συνεδριάσεών τους με αμοιβαία συναίνεση. Καθορίζουν και τροποποιούν οι ίδιες τον εσωτερικό τους κανονισμό, εάν το κρίνουν σκόπιμο. Οι ειδικές επιτροπές μπορούν να προτείνουν σχέδια αποφάσεων προς έγκριση από τη μεικτή επιτροπή ΣΟΕΣ, ή να λαμβάνουν αποφάσεις όταν αυτό προβλέπεται από την παρούσα συμφωνία.
 5. Κάθε μέρος διασφαλίζει ότι, κατά τη συνεδρίαση μιας ειδικής επιτροπής, εκπροσωπούνται όλες οι αρμόδιες αρχές για κάθε ζήτημα που περιλαμβάνεται στην ημερήσια διάταξη, όπως κρίνει σκόπιμο κάθε μέρος, και ότι η εξέταση κάθε ζητήματος γίνεται στο κατάλληλο επίπεδο εμπειρογνωμοσύνης.
 6. Οι ειδικές επιτροπές ενημερώνουν τη μεικτή επιτροπή ΣΟΕΣ σχετικά με τα χρονοδιαγράμματα και την ημερήσια διάταξή τους αρκετό χρόνο πριν από τις συνεδριάσεις τους και υποβάλλουν έκθεση στη μεικτή επιτροπή ΣΟΕΣ σχετικά με τα αποτελέσματα και τα συμπεράσματα από κάθε συνεδρίασή τους. Η δημιουργία ή η ύπαρξη ειδικής επιτροπής δεν εμποδίζει τα μέρη να προσφεύγουν απευθείας στη μεικτή επιτροπή ΣΟΕΣ για οποιοδήποτε θέμα.
 Άρθρο 26.3
 Λήψη αποφάσεων
 1. Για την επίτευξη των στόχων της παρούσας συμφωνίας, η μεικτή επιτροπή ΣΟΕΣ έχει τη δυνατότητα να λαμβάνει αποφάσεις για οποιοδήποτε θέμα, όταν αυτό προβλέπεται από την παρούσα συμφωνία.
 2. Οι αποφάσεις που λαμβάνονται από τη μεικτή επιτροπή ΣΟΕΣ είναι δεσμευτικές για τα μέρη, με την επιφύλαξη της εκπλήρωσης τυχόν αναγκαίων εσωτερικών απαιτήσεων και διαδικασιών, και υλοποιούνται από αυτά. Η μεικτή επιτροπή ΣΟΕΣ μπορεί επίσης να διατυπώνει κατάλληλες συστάσεις.
 3. Η μεικτή επιτροπή ΣΟΕΣ λαμβάνει τις αποφάσεις και διατυπώνει τις συστάσεις της με αμοιβαία συναίνεση των μερών.
 Άρθρο 26.4
 Ανταλλαγή πληροφοριών
 Όταν ένα μέρος υποβάλει στη μεικτή επιτροπή ΣΟΕΣ ή σε ειδική επιτροπή που έχει συσταθεί βάσει της παρούσας συμφωνίας πληροφορίες οι οποίες θεωρούνται εμπιστευτικές ή προστατεύονται από κοινοποίηση βάσει της νομοθεσίας του, το άλλο μέρος αντιμετωπίζει ως εμπιστευτικές τις πληροφορίες αυτές.
 Άρθρο 26.5
 Σημεία επαφής ΣΟΕΣ
 1. Κάθε μέρος ορίζει αμέσως ένα σημείο επαφής ΣΟΕΣ και ενημερώνει σχετικά το άλλο μέρος εντός 60 ημερών από την έναρξη ισχύος της παρούσας συμφωνίας.
 2. Τα σημεία επαφής ΣΟΕΣ:
 α)
 επιβλέπουν το έργο όλων των θεσμικών οργάνων που θεσπίζονται βάσει της παρούσας συμφωνίας, όπου περιλαμβάνονται οι γνωστοποιήσεις που αφορούν τους διάδοχους φορείς αυτών των οργάνων,
 β)
 συντονίζουν τις προετοιμασίες για τις συνεδριάσεις των επιτροπών,
 γ)
 λαμβάνουν μέτρα σε συνέχεια των αποφάσεων της μεικτής επιτροπής ΣΟΕΣ, ανάλογα με την περίπτωση,
 δ)
 εκτός εάν προβλέπεται διαφορετικά στην παρούσα συμφωνία, λαμβάνουν όλες τις κοινοποιήσεις και τις πληροφορίες που παρέχονται βάσει της παρούσας συμφωνίας και, εάν χρειάζεται, διευκολύνουν την επικοινωνία μεταξύ των μερών για οποιοδήποτε ζήτημα καλύπτεται από την παρούσα συμφωνία,
 ε)
 απαντούν σε αιτήματα παροχής πληροφοριών σύμφωνα με το άρθρο 27.2 (Παροχή πληροφοριών) και
 στ)
 εξετάζουν κάθε άλλο θέμα που ενδέχεται να επηρεάσει τη λειτουργία της παρούσας συμφωνίας, κατόπιν εντολής της μεικτής επιτροπής ΣΟΕΣ.
 3. Τα σημεία επαφής ΣΟΕΣ επικοινωνούν μεταξύ τους όταν είναι αναγκαίο.
 Άρθρο 26.6
 Συνεδριάσεις
 1. Οι συνεδριάσεις που αναφέρονται στο


text:
παρόν κεφάλαιο θα πρέπει να πραγματοποιούνται με αυτοπρόσωπη παρουσία. Τα μέρη μπορούν επίσης να συμφωνήσουν να συνεδριάσουν μέσω βιντεοδιάσκεψης ή τηλεδιάσκεψης.
 2. Τα μέρη καταβάλλουν κάθε δυνατή προσπάθεια ώστε να συνεδριάζουν εντός 30 ημερών από τη στιγμή που ένα μέρος λαμβάνει αίτημα για συνεδρίαση από το άλλο μέρος.
 ΚΕΦΑΛΑIΟ ΕΙΚΟΣΙ ΕΠΤΑ
 Διαφάνεια
 Άρθρο 27.1
 Δημοσίευση
 1. Κάθε μέρος διασφαλίζει ότι οι γενικής εφαρμογής νόμοι, κανονισμοί, διαδικασίες και διοικητικές αποφάσεις του σχετικά με κάθε ζήτημα το οποίο καλύπτεται από την παρούσα συμφωνία δημοσιεύονται αμέσως ή διατίθενται κατά τρόπο ώστε οι ενδιαφερόμενοι και το άλλο μέρος να έχουν τη δυνατότητα να εξοικειωθούν μαζί τους.
 2. Στο μέτρο του δυνατού, κάθε μέρος:
 α)
 δημοσιεύει εκ των προτέρων όλα τα συναφή μέτρα που προτίθεται να θεσπίσει και
 β)
 παρέχει στους ενδιαφερομένους και στο άλλο μέρος την εύλογη δυνατότητα να υποβάλουν τις παρατηρήσεις τους σχετικά με τα εν λόγω προτεινόμενα μέτρα.
 Άρθρο 27.2
 Παροχή πληροφοριών
 1. Κατόπιν αιτήματος του άλλου μέρους και στο μέτρο του δυνατού, ένα μέρος παρέχει αμέσως πληροφορίες και απαντήσεις σε ερωτήματα που αφορούν κάθε ισχύον ή προτεινόμενο μέτρο το οποίο επηρεάζει σημαντικά τη λειτουργία της παρούσας συμφωνίας.
 2. Οι πληροφορίες που παρέχονται βάσει του παρόντος άρθρου δεν επηρεάζουν το κατά πόσον το εν λόγω μέτρο συνάδει με την παρούσα συμφωνία.
 Άρθρο 27.3
 Διοικητικές διαδικασίες
 Προκειμένου η υλοποίηση όλων των μέτρων γενικής εφαρμογής που επηρεάζουν θέματα τα οποία καλύπτονται από την παρούσα συμφωνία να γίνεται με συνεπή, αμερόληπτο και λογικό τρόπο, κάθε μέρος διασφαλίζει ότι οι διοικητικές διαδικασίες του για την εφαρμογή των μέτρων που αναφέρονται στο άρθρο 27.1 σε σχέση με ένα συγκεκριμένο πρόσωπο, αγαθό ή υπηρεσία του άλλου μέρους και σε συγκεκριμένες περιπτώσεις:
 α)
 όποτε είναι δυνατόν, παρέχουν έγκαιρη ενημέρωση στα πρόσωπα του άλλου μέρους τα οποία επηρεάζονται άμεσα από μια διαδικασία, σύμφωνα με τις εγχώριες διαδικασίες του εν λόγω μέρους, όταν κινείται μια διαδικασία, η οποία ενημέρωση περιλαμβάνει περιγραφή της φύσης της διαδικασίας, δήλωση της νομικής αρχής στη δικαιοδοσία της οποίας ανήκει η διαδικασία που κινείται και γενική περιγραφή των επίμαχων ζητημάτων,
 β)
 παρέχουν στα πρόσωπα που αναφέρονται στο στοιχείο α) την εύλογη δυνατότητα να υποβάλουν στοιχεία για τα πραγματικά περιστατικά και τα επιχειρήματά τους προς στήριξη της θέσης τους πριν από οποιαδήποτε οριστική διοικητική ενέργεια, όταν το επιτρέπουν ο χρόνος, η φύση της διαδικασίας και το δημόσιο συμφέρον, και
 γ)
 εκτελούνται σύμφωνα με τη νομοθεσία του εν λόγω μέρους.
 Άρθρο 27.4
 Επανεξέταση και προσφυγή
 1. Κάθε μέρος θεσπίζει ή διατηρεί δικαστικές ή οιονεί δικαστικές αρχές ή διοικητικά δικαστήρια ή αντίστοιχες διαδικασίες με σκοπό την άμεση επανεξέταση και, αν συντρέχει λόγος, τη διόρθωση οριστικών διοικητικών ενεργειών που αφορούν ζητήματα τα οποία καλύπτονται από την παρούσα συμφωνία. Κάθε μέρος διασφαλίζει ότι τα δικαστήριά του είναι αμερόληπτα και ανεξάρτητα από την υπηρεσία ή την αρχή στην οποία έχει ανατεθεί η διοικητική επιβολή και δεν έχουν ουσιαστικό συμφέρον από την έκβαση του ζητήματος.
 2. Κάθε μέρος διασφαλίζει ότι στα δικαστήρια ή τις διαδικασίες που αναφέρονται στην παράγραφο 1 παρέχεται στους διαδίκους:
 α)
 εύλογη δυνατότητα να υποστηρίξουν ή να υπερασπιστούν τις θέσεις τους


text:
και
 β)
 το δικαίωμα να τύχουν απόφασης η οποία βασίζεται στις αποδείξεις και τα στοιχεία που κατατέθηκαν ή, εάν το απαιτεί η νομοθεσία του εν λόγω μέρους, στον φάκελο που συνέταξε η διοικητική αρχή.
 3. Κάθε μέρος διασφαλίζει ότι, με την επιφύλαξη προσφυγής ή περαιτέρω ελέγχου σύμφωνα με τη νομοθεσία του, αυτές οι αποφάσεις εφαρμόζονται από τις υπηρεσίες ή τις αρχές και διέπουν την πρακτική τους όσον αφορά την εν λόγω διοικητική ενέργεια.
 Άρθρο 27.5
 Συνεργασία για την προώθηση μεγαλύτερης διαφάνειας
 Τα μέρη συμφωνούν να συνεργάζονται σε διμερή, περιφερειακά και πολυμερή φόρουμ όσον αφορά τρόπους για την προώθηση της διαφάνειας στον τομέα του διεθνούς εμπορίου και των επενδύσεων.
 ΚΕΦΑΛΑΙΟ ΕΙΚΟΣΙ ΟΚΤΩ
 Εξαιρέσεις
 Άρθρο 28.1
 Ορισμοί
 Για τους σκοπούς του παρόντος κεφαλαίου ισχύουν οι ακόλουθοι ορισμοί:
 κατοικία
 : η φορολογική κατοικία,
 φορολογική σύμβαση
 : σύμβαση για την αποφυγή της διπλής φορολογίας ή άλλη διεθνής φορολογική συμφωνία ή ρύθμιση και
 φόρος και φορολογικό μέτρο
 : στους όρους αυτούς περιλαμβάνονται οι φόροι κατανάλωσης, αλλά δεν περιλαμβάνονται:
 α)
 οι δασμοί, όπως ορίζονται στο άρθρο 1.1 (Ορισμοί γενικής εφαρμογής), και
 β)
 τα μέτρα που απαριθμούνται στις εξαιρέσεις β) ή γ) στον ορισμό του «δασμού» στο άρθρο 1.1 (Ορισμοί γενικής εφαρμογής).
 Άρθρο 28.2
 Ειδικοί ορισμοί για κάθε μέρος
 Για τους σκοπούς του παρόντος κεφαλαίου ισχύουν οι ακόλουθοι ορισμοί:
 αρχή ανταγωνισμού
 :
 α)
 για τον Καναδά, ο Επίτροπος Ανταγωνισμού (Commissioner of Competition) ή διάδοχος φορέας του ο οποίος κοινοποιείται στο άλλο μέρος μέσω των σημείων επαφής ΣΟΕΣ, και
 β)
 για την Ευρωπαϊκή Ένωση, η Ευρωπαϊκή Επιτροπή, ως προς τις ευθύνες της που απορρέουν από τη νομοθεσία περί ανταγωνισμού της Ευρωπαϊκής Ένωσης,
 νομοθεσία περί ανταγωνισμού
 :
 α)
 για τον Καναδά, ο Competition Act, R.S.C. 1985, c. C-34, και
 β)
 για την Ευρωπαϊκή Ένωση, τα άρθρα 101, 102 και 106 της Συνθήκης για τη λειτουργία της Ευρωπαϊκής Ένωσης, ο κανονισμός (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων, καθώς και οι εκτελεστικοί κανονισμοί ή οι τροποποιήσεις τους, και
 πληροφορίες που προστατεύονται βάσει της νομοθεσίας του περί ανταγωνισμού
 :
 α)
 για τον Καναδά, πληροφορίες που εμπίπτουν στο πεδίο εφαρμογής του άρθρου 29 του Competition Act, R.S.C. 1985, c. C-34, και
 β)
 για την Ευρωπαϊκή Ένωση, πληροφορίες που εμπίπτουν στο πεδίο εφαρμογής του άρθρου 28 του κανονισμού (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης και του άρθρου 17 του κανονισμού (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων.
 Άρθρο 28.3
 Γενικές εξαιρέσεις
 1. Για τους σκοπούς του άρθρου 30.8 (Κατάργηση, αναστολή ή ενσωμάτωση άλλων υφιστάμενων συμφωνιών) παράγραφος 5, των κεφαλαίων δύο (Εθνική μεταχείριση και πρόσβαση των αγαθών στην αγορά), πέντε (Υγειονομικά και φυτοϋγειονομικά μέτρα) και έξι (Διευκόλυνση τελωνειακών διαδικασιών και εμπορικών συναλλαγών), του πρωτοκόλλου σχετικά με τους κανόνες καταγωγής και τις διαδικασίες καταγωγής, και των τμημάτων Β (Εγκατάσταση επενδύσεων) και Γ (Μη διακριτική μεταχείριση) του κεφαλαίου οκτώ (Επενδύσεις), το άρθρο XX της GATT 1994 ενσωματώνεται στην παρούσα συμφωνία


text:
και καθίσταται μέρος της. Τα μέρη θεωρούν ότι τα μέτρα που αναφέρονται στο άρθρο XX στοιχείο β) της GATT 1994 περιλαμβάνουν περιβαλλοντικά μέτρα τα οποία είναι αναγκαία για την προστασία της ζωής ή της υγείας των ανθρώπων, των ζώων ή των φυτών. Τα μέρη θεωρούν ότι το άρθρο XX στοιχείο ζ) της GATT 1994 ισχύει σε σχέση με μέτρα για τη διατήρηση των έμβιων και μη έμβιων εξαντλήσιμων φυσικών πόρων.
 2. Για τους σκοπούς των κεφαλαίων εννέα (Διασυνοριακές συναλλαγές στον τομέα των υπηρεσιών), δέκα (Προσωρινή είσοδος και διαμονή φυσικών προσώπων για επιχειρηματικούς σκοπούς), δώδεκα (Εγχώριες κανονιστικές ρυθμίσεις), δεκατρία (Χρηματοπιστωτικές υπηρεσίες), δεκατέσσερα (Υπηρεσίες διεθνών θαλάσσιων μεταφορών), δεκαπέντε (Τηλεπικοινωνίες) και δεκαέξι (Ηλεκτρονικό εμπόριο), καθώς και των τμημάτων Β (Εγκατάσταση επενδύσεων) και Γ (Μη διακριτική μεταχείριση) του κεφαλαίου οκτώ (Επενδύσεις), υπό την προϋπόθεση ότι τα εν λόγω μέτρα δεν εφαρμόζονται κατά τρόπο ώστε να συνιστούν μέσο αυθαίρετης ή αδικαιολόγητης διακριτικής μεταχείρισης μεταξύ των μερών όταν επικρατούν παρόμοιες συνθήκες, ή συγκεκαλυμμένο περιορισμό των συναλλαγών στον τομέα των υπηρεσιών, καμία διάταξη της παρούσας συμφωνίας δεν θεωρείται ότι εμποδίζει τα μέρη να λαμβάνουν ή να επιβάλλουν μέτρα τα οποία είναι αναγκαία:
 α)
 για την προστασία της δημόσιας ασφάλειας ή της δημόσιας ηθικής ή τη διατήρηση της δημόσιας τάξης (33),
 β)
 για την προστασία της ζωής ή της υγείας των ανθρώπων, των ζώων ή των φυτών (34) ή
 γ)
 για τη διασφάλιση της συμμόρφωσης με νόμους και κανονισμούς που δεν αντιβαίνουν στις διατάξεις της παρούσας συμφωνίας, συμπεριλαμβανομένων αυτών που συνδέονται με:
 i)
 την πρόληψη δόλιων και απατηλών πρακτικών ή την αντιμετώπιση των επιπτώσεων της πλημμελούς εκτέλεσης συμβάσεων,
 ii)
 την προστασία της ιδιωτικής ζωής των φυσικών προσώπων, όσον αφορά την επεξεργασία και τη διάδοση δεδομένων προσωπικού χαρακτήρα, και την προστασία του εμπιστευτικού χαρακτήρα ατομικών στοιχείων και λογαριασμών ή
 iii)
 την ασφάλεια.
 Άρθρο 28.4
 Προσωρινά μέτρα διασφάλισης όσον αφορά τις κινήσεις κεφαλαίων και τις πληρωμές
 1. Όταν, σε εξαιρετικές περιστάσεις, οι κινήσεις κεφαλαίων και οι πληρωμές, συμπεριλαμβανομένων των μεταφορών, προκαλούν ή απειλούν να προκαλέσουν σοβαρές δυσχέρειες ως προς τη λειτουργία της Οικονομικής και Νομισματικής Ένωσης της Ευρωπαϊκής Ένωσης, η Ευρωπαϊκή Ένωση μπορεί να λάβει τα απολύτως αναγκαία μέτρα διασφάλισης για την αντιμετώπιση αυτών των δυσχερειών, για χρονικό διάστημα που δεν υπερβαίνει τις 180 ημέρες.
 2. Τα μέτρα που επιβάλλονται από την Ευρωπαϊκή Ένωση σύμφωνα με την παράγραφο 1 δεν επιτρέπεται να συνιστούν μέσο αυθαίρετης ή αδικαιολόγητης διακριτικής μεταχείρισης σε βάρος του Καναδά ή των επενδυτών του σε σύγκριση με τρίτη χώρα ή τους επενδυτές αυτής. Η Ευρωπαϊκή Ένωση ενημερώνει αμέσως τον Καναδά και υποβάλλει, το συντομότερο δυνατόν, χρονοδιάγραμμα για την άρση αυτών των μέτρων.
 Άρθρο 28.5
 Περιορισμοί σε περίπτωση σοβαρών δυσχερειών ως προς το ισοζύγιο πληρωμών και την εξωτερική χρηματοδότηση
 1. Σε περίπτωση που ο Καναδάς ή ένα κράτος μέλος της Ευρωπαϊκής Ένωσης το οποίο δεν είναι μέλος της Ευρωπαϊκής Νομισματικής Ένωσης αντιμετωπίζει σοβαρές δυσχέρειες ως προς το ισοζύγιο πληρωμών και την εξωτερική χρηματοδότηση, ή κίνδυνο εμφάνισης των εν λόγω δυσχερειών, μπορεί να θεσπίζει ή να διατηρεί περιοριστικά μέτρα όσον αφορά τις κινήσεις κεφαλαίων ή τις πληρωμές, συμπεριλαμβανομένων των


text:
μεταφορών.
 2. Τα μέτρα που αναφέρονται στην παράγραφο 1:
 α)
 δεν συνεπάγονται λιγότερο ευνοϊκή μεταχείριση ενός μέρους σε σχέση με τρίτη χώρα σε παρόμοιες περιπτώσεις,
 β)
 συνάδουν, κατά περίπτωση, με το καταστατικό του Διεθνούς Νομισματικού Ταμείου, το οποίο συνάφθηκε στο Bretton Woods στις Σάββατο, 22 Ιουλίου 1944,
 γ)
 αποφεύγουν να βλάψουν άνευ λόγου τα εμπορικά, οικονομικά και χρηματοπιστωτικά συμφέροντα ενός μέρους,
 δ)
 είναι προσωρινά και καταργούνται σταδιακά καθόσον βελτιώνονται οι συνθήκες που προσδιορίζονται στην παράγραφο 1, και δεν υπερβαίνουν τις 180 ημέρες. Εάν προκύψουν ιδιαίτερα εξαιρετικές περιστάσεις λόγω των οποίων ένα μέρος ζητά παράταση αυτών των μέτρων πέραν των 180 ημερών, το εν λόγω μέρος πραγματοποιεί εκ των προτέρων διαβουλεύσεις με το άλλο μέρος όσον αφορά την εφαρμογή κάθε προτεινόμενης παράτασης.
 3. Στην περίπτωση των εμπορευματικών συναλλαγών, τα μέρη δύνανται να θεσπίζουν περιοριστικά μέτρα με σκοπό την προστασία του ισοζυγίου πληρωμών τους ή της εξωτερικής χρηματοπιστωτικής θέσης τους. Τα μέτρα αυτά συνάδουν με την GATT 1994 και το μνημόνιο συμφωνίας για τις διατάξεις της Γενικής Συμφωνίας Δασμών και Εμπορίου του 1994 που αφορούν το ισοζύγιο πληρωμών, το οποίο περιέχεται στο παράρτημα 1Α της συμφωνίας ΠΟΕ.
 4. Στην περίπτωση των συναλλαγών στον τομέα των υπηρεσιών, τα μέρη δύνανται να θεσπίζουν περιοριστικά μέτρα με σκοπό την προστασία του ισοζυγίου πληρωμών τους ή της εξωτερικής χρηματοπιστωτικής θέσης τους. Τα μέτρα αυτά συνάδουν με την GATS.
 5. Όταν ένα μέρος θεσπίζει ή διατηρεί ένα μέτρο που αναφέρεται στην παράγραφο 1, ενημερώνει αμέσως το άλλο μέρος και υποβάλλει, το συντομότερο δυνατόν, χρονοδιάγραμμα για την άρση αυτού του μέτρου.
 6. Σε περίπτωση θέσπισης ή διατήρησης των περιορισμών βάσει του παρόντος άρθρου, πραγματοποιούνται άμεσα διαβουλεύσεις μεταξύ των μερών στο πλαίσιο της μεικτής επιτροπής ΣΟΕΣ, εφόσον δεν διενεργούνται διαφορετικά ανάλογες διαβουλεύσεις σε φόρουμ εκτός του πλαισίου της παρούσας συμφωνίας. Κατά τις διαβουλεύσεις που διεξάγονται βάσει της παρούσας παραγράφου αξιολογούνται οι δυσχέρειες ως προς το ισοζύγιο πληρωμών ή την εξωτερική χρηματοδότηση που οδήγησαν στη λήψη των αντίστοιχων μέτρων, λαμβανομένων, μεταξύ άλλων, υπόψη παραγόντων, όπως οι ακόλουθοι:
 α)
 η φύση και η έκταση των δυσχερειών,
 β)
 το εξωτερικό οικονομικό και εμπορικό περιβάλλον ή
 γ)
 η διαθεσιμότητα εναλλακτικών διορθωτικών μέτρων.
 7. Κατά τις διαβουλεύσεις που πραγματοποιούνται σύμφωνα με την παράγραφο 6 εξετάζεται η συμμόρφωση των περιοριστικών μέτρων με τις παραγράφους 1 έως 4. Τα μέρη κάνουν δεκτά όλα τα πορίσματα σχετικά με στατιστικά και άλλα στοιχεία που υποβάλλονται από το Διεθνές Νομισματικό Ταμείο («ΔΝΤ») για το συνάλλαγμα, τα νομισματικά αποθεματικά και το ισοζύγιο πληρωμών, και τα συμπεράσματα τους βασίζονται στην εκτίμηση του ΔΝΤ όσον αφορά το ισοζύγιο πληρωμών και την εξωτερική δημοσιονομική κατάσταση του εν λόγω μέρους.
 Άρθρο 28.6
 Εθνική ασφάλεια
 Καμία διάταξη της παρούσας συμφωνίας δεν θεωρείται ότι:
 α)
 υποχρεώνει ένα μέρος να παρέχει ή να επιτρέπει την πρόσβαση σε πληροφορίες, εάν κρίνει ότι η κοινοποίηση αυτών των πληροφοριών θα ήταν αντίθετη προς τα ουσιώδη συμφέροντα ασφάλειάς του, ή
 β)
 εμποδίζει ένα μέρος να λαμβάνει μέτρα τα οποία κρίνει αναγκαία για την προάσπιση των ουσιωδών συμφερόντων ασφάλειάς του και τα οποία:
 i)
 συνδέονται με την παραγωγή ή τη διακίνηση όπλων,


text:
πυρομαχικών και πολεμικού υλικού, καθώς και με τη διακίνηση και τις συναλλαγές άλλων αγαθών, υλικών, υπηρεσιών και τεχνολογίας και με οικονομικές δραστηριότητες που πραγματοποιούνται άμεσα ή έμμεσα με σκοπό τον εφοδιασμό στρατιωτικών εγκαταστάσεων ή άλλων εγκαταστάσεων ασφάλειας (35),
 ii)
 λαμβάνονται σε καιρό πολέμου ή άλλης έκτακτης κατάστασης στις διεθνείς σχέσεις ή
 iii)
 αφορούν σχάσιμα ή συντήξιμα υλικά ή τα υλικά από τα οποία παράγονται ή
 γ)
 εμποδίζει ένα μέρος να λαμβάνει μέτρα για την εκπλήρωση των διεθνών υποχρεώσεών του οι οποίες αποσκοπούν στη διατήρηση της διεθνούς ειρήνης και ασφάλειας.
 Άρθρο 28.7
 Φορολογία
 1. Καμία διάταξη της παρούσας συμφωνίας δεν θεωρείται ότι εμποδίζει τα μέρη να θεσπίζουν ή να διατηρούν φορολογικά μέτρα τα οποία κάνουν διάκριση μεταξύ ατόμων που δεν βρίσκονται στην ίδια κατάσταση, ιδίως όσον αφορά τον τόπο διαμονής τους ή τον τόπο όπου επενδύουν τα κεφάλαιά τους.
 2. Καμία διάταξη της παρούσας συμφωνίας δεν θεωρείται ότι εμποδίζει τα μέρη να θεσπίζουν ή να διατηρούν φορολογικά μέτρα τα οποία στοχεύουν στην πρόληψη της φοροαποφυγής ή της φοροδιαφυγής, σύμφωνα με τη φορολογική νομοθεσία ή τις φορολογικές συμβάσεις τους.
 3. Η παρούσα συμφωνία δεν θίγει τα δικαιώματα και τις υποχρεώσεις που έχει ένα μέρος βάσει φορολογικής σύμβασης. Σε περίπτωση ασυμφωνίας ανάμεσα στην παρούσα συμφωνία και σε φορολογική σύμβαση, η εν λόγω σύμβαση υπερισχύει όσον αφορά την ασυμφωνία.
 4. Καμία διάταξη της παρούσας συμφωνίας ή οποιασδήποτε ρύθμισης που θεσπίζεται βάσει της παρούσας συμφωνίας δεν ισχύει σε σχέση με:
 α)
 φορολογικά μέτρα ενός μέρους που παρέχουν ευνοϊκότερη φορολογική μεταχείριση σε μια εταιρεία, ή σε έναν μέτοχο εταιρείας, με βάση το γεγονός ότι η εν λόγω εταιρεία ανήκει ή ελέγχεται εν όλω ή εν μέρει, άμεσα ή έμμεσα, από έναν ή περισσότερους επενδυτές που είναι μόνιμοι κάτοικοι του εν λόγω μέρους,
 β)
 φορολογικά μέτρα ενός μέρους που παρέχουν πλεονέκτημα σε σχέση με τις εισφορές που καταβάλλονται στο πλαίσιο ρύθμισης η οποία προβλέπει την αναβολή καταβολής ή την απαλλαγή από φόρο για συνταξιοδοτικούς, αποταμιευτικούς, εκπαιδευτικούς σκοπούς, σκοπούς υγείας ή αναπηρίας ή άλλους παρόμοιους σκοπούς, ή σε σχέση με τα έσοδα από μια τέτοια ρύθμιση, υπό την προϋπόθεση ότι το εν λόγω μέρος διατηρεί συνεχή δικαιοδοσία επί της εν λόγω ρύθμισης,
 γ)
 φορολογικά μέτρα ενός μέρους που παρέχουν πλεονέκτημα σε σχέση με την αγορά ή την κατανάλωση μιας συγκεκριμένης υπηρεσίας, υπό την προϋπόθεση ότι η υπηρεσία αυτή παρέχεται στο έδαφος του εν λόγω μέρους,
 δ)
 φορολογικά μέτρα ενός μέρους που αποσκοπούν στη διασφάλιση της δίκαιης και αποτελεσματικής επιβολής ή είσπραξης φόρων, συμπεριλαμβανομένων των μέτρων που λαμβάνει ένα μέρος για να διασφαλίσει τη συμμόρφωση με το φορολογικό του σύστημα,
 ε)
 φορολογικά μέτρα που παρέχουν πλεονέκτημα σε κυβέρνηση, μέρος κυβέρνησης, ή σε πρόσωπο που ανήκει, ελέγχεται ή έχει συσταθεί, άμεσα ή έμμεσα, από κυβέρνηση,
 στ)
 υφιστάμενα μη συμβατά φορολογικά μέτρα που δεν καλύπτονται από την παράγραφο 1, την παράγραφο 2 και την παράγραφο 4 στοιχεία α) έως ε), ή σε σχέση με τη συνέχιση ή την άμεση ανανέωση ενός τέτοιου μέτρου, ή με τροποποίηση αυτού, υπό την προϋπόθεση ότι η τροποποίηση αυτή δεν μειώνει τη συμβατότητα του μέτρου με


text:
τις διατάξεις της παρούσας συμφωνίας, όπως ίσχυε αμέσως πριν από την τροποποίηση.
 5. Για λόγους σαφήνειας, διευκρινίζεται ότι το γεγονός ότι ένα φορολογικό μέτρο συνιστά σημαντική τροποποίηση υφιστάμενου φορολογικού μέτρου, τίθεται σε ισχύ αμέσως μετά την ανακοίνωσή του, διασαφηνίζει την προβλεπόμενη εφαρμογή υφιστάμενου φορολογικού μέτρου, ή έχει απροσδόκητες επιπτώσεις για έναν επενδυτή ή μια καλυπτόμενη επένδυση, δεν συνιστά αυτό καθαυτό παραβίαση του άρθρου 8.10 (Μεταχείριση των επενδυτών και των καλυπτόμενων επενδύσεων).
 6. Τα άρθρα 8.7 (Μεταχείριση του μάλλον ευνοούμενου κράτους), 9.5 (Μεταχείριση του μάλλον ευνοούμενου κράτους) και 13.4 (Μεταχείριση του μάλλον ευνοούμενου κράτους) δεν ισχύουν σε σχέση με τα πλεονεκτήματα που παρέχονται από ένα μέρος βάσει φορολογικής σύμβασης.
 7.
 α)
 Όταν ένας επενδυτής υποβάλλει αίτημα για διαβουλεύσεις σύμφωνα με το άρθρο 8.19 (Διαβουλεύσεις) όπου υποστηρίζει ότι ένα φορολογικό μέτρο συνιστά παραβίαση υποχρέωσης βάσει των τμημάτων Γ (Μη διακριτική μεταχείριση) ή Δ (Προστασία των επενδύσεων) του κεφαλαίου οκτώ (Επενδύσεις), ο καθ' ου μπορεί να παραπέμψει το ζήτημα για διαβουλεύσεις και κοινή απόφαση των μερών σχετικά με το κατά πόσον:
 i)
 το μέτρο συνιστά φορολογικό μέτρο,
 ii)
 το μέτρο, εάν θεωρηθεί ότι συνιστά φορολογικό μέτρο, συνιστά παραβίαση υποχρέωσης βάσει των τμημάτων Γ (Μη διακριτική μεταχείριση) ή Δ (Προστασία των επενδύσεων) του κεφαλαίου οκτώ (Επενδύσεις) ή
 iii)
 υπάρχει ασυμφωνία ανάμεσα στις υποχρεώσεις της παρούσας συμφωνίας για τις οποίες υποστηρίζεται ότι έχουν παραβιαστεί και τις υποχρεώσεις που προβλέπονται σε μια φορολογική σύμβαση.
 β)
 Η παραπομπή που προβλέπεται στο στοιχείο α) πρέπει να γίνει το αργότερο την ημερομηνία που ορίζει το δικαστήριο για την υποβολή απαντητικού υπομνήματος από τον καθ' ου. Σε περίπτωση που ο καθ' ου πραγματοποιήσει την παραπομπή αυτή, αναστέλλονται οι προθεσμίες ή οι διαδικασίες που ορίζονται στο τμήμα ΣΤ (Επίλυση επενδυτικών διαφορών μεταξύ επενδυτών και κρατών) του κεφαλαίου οκτώ (Επενδύσεις). Εάν, εντός 180 ημερών από την εν λόγω παραπομπή, τα μέρη δεν συμφωνήσουν να εξετάσουν το ζήτημα, ή δεν καταφέρουν να καταλήξουν σε κοινή απόφαση, η αναστολή των προθεσμιών ή των διαδικασιών δεν ισχύει πλέον και ο επενδυτής μπορεί να προχωρήσει με την αξίωσή του.
 γ)
 Σε περίπτωση κοινής απόφασης των μερών σύμφωνα με το στοιχείο α), η απόφαση αυτή είναι δεσμευτική για το δικαστήριο.
 δ)
 Κάθε μέρος διασφαλίζει ότι η αντιπροσωπεία του για τις διαβουλεύσεις που πρόκειται να πραγματοποιηθούν σύμφωνα με το στοιχείο α) περιλαμβάνει άτομα με τις κατάλληλες εξειδικευμένες γνώσεις στα θέματα που καλύπτονται από το παρόν άρθρο, συμπεριλαμβανομένων εκπροσώπων από τις αρμόδιες φορολογικές αρχές κάθε μέρους. Για τον Καναδά, αυτό σημαίνει υπαλλήλους του Υπουργείου Οικονομικών του Καναδά.
 8. Προς αποφυγήν τυχόν αμφιβολιών, ισχύουν οι ακόλουθοι ορισμοί:
 α)
 φορολογικό μέτρο ενός μέρους
 : φορολογικό μέτρο που λαμβάνεται σε οποιοδήποτε επίπεδο διακυβέρνησης ενός μέρους και
 β)
 κάτοικος ενός μέρους (για μέτρα που λαμβάνονται από δημόσιες αρχές σε επίπεδο κατώτερο του εθνικού): κάτοικος της αντίστοιχης περιοχής δικαιοδοσίας ή κάτοικος του μέρους στο οποίο ανήκει αυτή.
 Άρθρο 28.8
 Κοινοποίηση πληροφοριών
 1. Η παρούσα συμφωνία δεν υποχρεώνει ένα μέρος να παρέχει ή να επιτρέπει την πρόσβαση σε πληροφορίες οι οποίες, σε περίπτωση κοινοποίησης, θα παρεμπόδιζαν την επιβολή του νόμου ή η κοινοποίηση των οποίων


text:
απαγορεύεται ή υπόκειται σε περιορισμούς βάσει της νομοθεσίας του.
 2. Κατά τη διάρκεια διαδικασίας επίλυσης διαφορών βάσει της παρούσας συμφωνίας,
 α)
 κανένα μέρος δεν υποχρεούται να παρέχει ή να επιτρέπει την πρόσβαση σε πληροφορίες που προστατεύονται βάσει της νομοθεσίας του περί ανταγωνισμού και
 β)
 η αρχή ανταγωνισμού ενός μέρους δεν υποχρεούται να παρέχει ή να επιτρέπει την πρόσβαση σε πληροφορίες που είναι προνομιακές ή προστατεύονται με άλλο τρόπο από την κοινοποίηση.
 Άρθρο 28.9
 Εξαιρέσεις που ισχύουν σε σχέση με τον πολιτισμό
 Τα μέρη υπενθυμίζουν τις εξαιρέσεις που ισχύουν σε σχέση με τον πολιτισμό, όπως αυτές ορίζονται στις σχετικές διατάξεις των κεφαλαίων επτά (Επιδοτήσεις), οκτώ (Επενδύσεις), εννέα (Διασυνοριακές συναλλαγές στον τομέα των υπηρεσιών), δώδεκα (Εγχώριες κανονιστικές ρυθμίσεις) και δεκαεννέα (Δημόσιες συμβάσεις).
 Άρθρο 28.10
 Απαλλαγές που παρέχονται από τον ΠΟΕ
 Εάν ένα δικαίωμα ή μια υποχρέωση που προβλέπεται στην παρούσα συμφωνία συνιστά επανάληψη δικαιώματος ή υποχρέωσης βάσει της συμφωνίας ΠΟΕ, τα μέρη συμφωνούν ότι ένα μέτρο το οποίο συνάδει με απόφαση απαλλαγής που έχει εγκριθεί από τον ΠΟΕ σύμφωνα με το άρθρο IX της συμφωνίας ΠΟΕ θεωρείται ότι συνάδει και με την επαναλαμβανόμενη διάταξη της παρούσας συμφωνίας.
 ΚΕΦΑΛΑΙΟ ΕΙΚΟΣΙ ΕΝΝΕΑ
 Επίλυση διάφορων
 Τμήμα A
 Αρχικές διατάξεις
 Άρθρο 29.1
 Συνεργασία
 Τα μέρη καταβάλλουν συνεχώς προσπάθειες για να συμφωνήσουν ως προς την ερμηνεία και την εφαρμογή της παρούσας συμφωνίας και, μέσω της συνεργασίας και σχετικών διαβουλεύσεων, για την εξεύρεση αμοιβαία ικανοποιητικής λύσης σε κάθε ζήτημα που μπορεί να επηρεάσει τη λειτουργία της.
 Άρθρο 29.2
 Πεδίο εφαρμογής
 Εκτός εάν προβλέπεται διαφορετικά στην παρούσα συμφωνία, το παρόν κεφάλαιο εφαρμόζεται σε οποιαδήποτε διαφορά σχετικά με την ερμηνεία ή την εφαρμογή των διατάξεων της παρούσας συμφωνίας.
 Άρθρο 29.3
 Επιλογή δικαστηρίου
 1. Η προσφυγή στις διατάξεις του παρόντος κεφαλαίου για την επίλυση διαφορών δεν επηρεάζει την προσφυγή σε διαδικασία επίλυσης διαφορών βάσει της συμφωνίας ΠΟΕ ή οποιασδήποτε άλλης συμφωνίας στην οποία είναι συμβαλλόμενα μέρη τα μέρη.
 2. Κατά παρέκκλιση από την παράγραφο 1, εάν μια υποχρέωση είναι κατ' ουσίαν ισοδύναμη βάσει της παρούσας συμφωνίας και βάσει της συμφωνίας ΠΟΕ ή οποιασδήποτε άλλης συμφωνίας στην οποία είναι συμβαλλόμενα μέρη τα μέρη, ένα μέρος δεν μπορεί να ζητήσει αποζημίωση για την παράβαση αυτής της υποχρέωσης και στα δύο δικαστήρια. Σε αυτήν την περίπτωση, όταν έχει κινηθεί διαδικασία επίλυσης διαφορών βάσει της μίας συμφωνίας, το μέρος δεν προβάλλει αξίωση για αποκατάσταση της παραβίασης της ουσιαστικά ισοδύναμης υποχρέωσης βάσει της άλλης συμφωνίας, εκτός αν το δικαστήριο που επιλέγεται δεν μπορέσει, για διαδικαστικούς ή δικαιοδοτικούς λόγους, πέραν της περάτωσης της διαδικασίας σύμφωνα με την παράγραφο 20 του παραρτήματος 29-A, να καταλήξει σε πόρισμα όσον αφορά την εν λόγω αξίωση.
 3. Για τους σκοπούς της παραγράφου 2:
 α)
 θεωρείται ότι οι διαδικασίες επίλυσης διαφορών βάσει της συμφωνίας ΠΟΕ κινούνται με αίτημα ενός μέρους για τη σύσταση ειδικής ομάδας βάσει του άρθρου 6 του DSU,
 β)
 θεωρείται ότι οι διαδικασίες επίλυσης διαφορών βάσει του παρόντος κεφαλαίου κινούνται με αίτημα ενός εκ των μερών για τη σύσταση ειδικής ομάδας διαιτησίας βάσει του άρθρου 29.6 και
 γ)
 θεωρείται ότι οι διαδικασίες επίλυσης διαφορών βάσει οποιασδήποτε άλλης συμφωνίας κινούνται


text:
με αίτημα ενός μέρους για τη σύσταση ομάδας επίλυσης διαφορών ή δικαστηρίου σύμφωνα με τις διατάξεις της εν λόγω συμφωνίας.
 4. Καμία διάταξη της παρούσας συμφωνίας δεν εμποδίζει ένα μέρος να εφαρμόζει την αναστολή των υποχρεώσεων που εγκρίνεται από το όργανο επίλυσης διαφορών του ΠΟΕ. Ένα μέρος δεν μπορεί να επικαλεστεί τη συμφωνία ΠΟΕ για να εμποδίσει το άλλο μέρος να προβεί σε αναστολή υποχρεώσεων σύμφωνα με το παρόν κεφάλαιο.
 Τμήμα B
 Διαβουλεύσεις και διαμεσολάβηση
 Άρθρο 29.4
 Διαβουλεύσεις
 1. Ένα μέρος μπορεί να ζητήσει γραπτώς διαβουλεύσεις με το άλλο μέρος για κάθε θέμα που αναφέρεται στο άρθρο 29.2.
 2. Το αιτούν μέρος διαβιβάζει το αίτημα στο απαντών μέρος και παραθέτει τους λόγους υποβολής του, προσδιορίζοντας το συγκεκριμένο επίμαχο μέτρο και τη νομική βάση της καταγγελίας.
 3. Με την επιφύλαξη της παραγράφου 4, τα μέρη ξεκινούν διαβουλεύσεις εντός 30 ημερών από την ημερομηνία παραλαβής του αιτήματος από το απαντών μέρος.
 4. Σε περιπτώσεις επείγουσας ανάγκης, όπως αυτές που αφορούν αναλώσιμα ή εποχικά αγαθά, ή υπηρεσίες που χάνουν γρήγορα την εμπορική τους αξία, οι διαβουλεύσεις αρχίζουν εντός 15 ημερών από την ημερομηνία παραλαβής του αιτήματος από το απαντών μέρος.
 5. Τα μέρη καταβάλλουν κάθε δυνατή προσπάθεια για να καταλήξουν σε αμοιβαία ικανοποιητική λύση του ζητήματος μέσω διαβουλεύσεων. Για τον σκοπό αυτό, κάθε μέρος:
 α)
 παρέχει επαρκείς πληροφορίες ώστε να είναι δυνατή η ολοκληρωμένη εξέταση του επίμαχου ζητήματος,
 β)
 προστατεύει τυχόν πληροφορίες εμπιστευτικού ή αποκλειστικού χαρακτήρα που ανταλλάσσονται κατά τη διάρκεια των διαβουλεύσεων, όπως απαιτείται από το μέρος που παρέχει τις πληροφορίες και
 γ)
 διαθέτει το προσωπικό των δημόσιων οργανισμών ή άλλων ρυθμιστικών φορέων του το οποίο έχει εξειδικευμένες γνώσεις στο ζήτημα που αποτελεί αντικείμενο των διαβουλεύσεων.
 6. Οι διαβουλεύσεις έχουν εμπιστευτικό χαρακτήρα και διεξάγονται χωρίς να θίγονται τα δικαιώματα των μερών σε διαδικασίες βάσει του παρόντος κεφαλαίου.
 7. Οι διαβουλεύσεις λαμβάνουν χώρα στο έδαφος του απαντώντος μέρους, εκτός εάν τα μέρη συμφωνήσουν διαφορετικά. Οι διαβουλεύσεις μπορούν να πραγματοποιούνται με αυτοπρόσωπη παρουσία ή με οποιονδήποτε άλλον τρόπο συμφωνήσουν τα μέρη.
 8. Ένα μέτρο που προτείνεται από ένα μέρος μπορεί να αποτελέσει αντικείμενο διαβουλεύσεων βάσει του παρόντος άρθρου, αλλά δεν μπορεί να αποτελέσει αντικείμενο διαμεσολάβησης βάσει του άρθρου 29.5 ή διαδικασιών επίλυσης διαφορών βάσει του τμήματος Γ.
 Άρθρο 29.5
 Διαμεσολάβηση
 Τα μέρη μπορούν να προσφύγουν σε διαμεσολάβηση σε σχέση με ένα μέτρο, εάν αυτό επηρεάζει αρνητικά το εμπόριο και τις επενδύσεις μεταξύ των μερών. Οι διαδικασίες διαμεσολάβησης καθορίζονται στο παράρτημα 29-Γ.
 Τμήμα Γ
 Διαδικασίες επίλυσης διαφορών και συμμόρφωση
 Υποτμήμα Α
 Διαδικασίες επίλυσης διαφορών
 Άρθρο 29.6
 Αίτημα για τη σύσταση ειδικής ομάδας διαιτησίας
 1. Εκτός εάν τα μέρη συμφωνήσουν διαφορετικά, σε περίπτωση που ένα ζήτημα που αναφέρεται στο άρθρο 29.4 δεν έχει επιλυθεί εντός:
 α)
 45 ημερών από την ημερομηνία παραλαβής του αιτήματος για διαβουλεύσεις ή
 β)
 25 ημερών από την ημερομηνία παραλαβής του αιτήματος για διαβουλεύσεις, για τα ζητήματα που αναφέρονται στο άρθρο 29.4 παράγραφος 4,
 το αιτούν μέρος μπορεί να παραπέμψει το ζήτημα σε ειδική ομάδα διαιτησίας μέσω της υποβολής στο απαντών μέρος γραπτού αιτήματος για τη σύσταση ειδικής ομάδας διαιτησίας.
 2. Το


text:
αιτούν μέρος προσδιορίζει στο γραπτό αίτημά του το συγκεκριμένο επίμαχο μέτρο και τη νομική βάση της καταγγελίας, εξηγώντας τους λόγους για τους οποίους εν λόγω μέτρο συνιστά παραβίαση των διατάξεων του άρθρου 29.2.
 Άρθρο 29.7
 Σύνθεση της ειδικής ομάδας διαιτησίας
 1. Η ειδική ομάδα διαιτησίας απαρτίζεται από τρεις διαιτητές.
 2. Τα μέρη πραγματοποιούν διαβουλεύσεις για να καταλήξουν σε συμφωνία σχετικά με τη σύνθεση της ειδικής ομάδας διαιτησίας εντός 10 εργάσιμων ημερών από την ημερομηνία παραλαβής από το απαντών μέρος του αιτήματος για σύσταση ειδικής ομάδας διαιτησίας.
 3. Εάν τα μέρη δεν μπορέσουν να συμφωνήσουν ως προς τη σύνθεση της ειδικής ομάδας διαιτησίας εντός της προθεσμίας που ορίζεται στην παράγραφο 2, κάθε μέρος μπορεί να ζητήσει από τον πρόεδρο της μεικτής επιτροπής ΣΟΕΣ, ή τον εκπρόσωπό του, να επιλέξει με κλήρωση τους διαιτητές από τον κατάλογο που καταρτίζεται βάσει του άρθρου 29.8. Με αυτόν τον τρόπο επιλέγονται ένας διαιτητής από τον υποκατάλογο του αιτούντος μέρους, ένας από τον υποκατάλογο του απαντώντος μέρος και ένας από τον υποκατάλογο των προέδρων. Εάν τα μέρη έχουν συμφωνήσει σε έναν ή περισσότερους διαιτητές, τυχόν εναπομείναντες διαιτητές επιλέγονται με την ίδια διαδικασία από τον ισχύοντα υποκατάλογο διαιτητών. Εάν τα μέρη έχουν συμφωνήσει σε έναν διαιτητή, εκτός από τον πρόεδρο, ο οποίος δεν είναι υπήκοος κανενός μέρους, ο πρόεδρος και ο άλλος διαιτητής επιλέγονται από τον υποκατάλογο των προέδρων.
 4. Ο πρόεδρος της μεικτής επιτροπής ΣΟΕΣ, ή ο εκπρόσωπός του, επιλέγουν τους διαιτητές το συντομότερο δυνατόν και, κανονικά, εντός πέντε εργάσιμων ημερών από την υποβολή από κάποιο εκ των μερών του αιτήματος που αναφέρεται στην παράγραφο 3. Ο πρόεδρος, ή ο εκπρόσωπός του, παρέχουν εύλογη δυνατότητα στους εκπροσώπους κάθε μέρους ώστε να είναι παρόντες στην κλήρωση. Ένας από τους προέδρους μπορεί να πραγματοποιήσει μόνος του την κλήρωση, εάν ο άλλος πρόεδρος ενημερωθεί σχετικά με την ημερομηνία, την ώρα και τον τόπο της κλήρωσης και δεν δεχτεί να συμμετάσχει εντός πέντε εργάσιμων ημερών από την υποβολή του αιτήματος που αναφέρεται στην παράγραφο 3.
 5. Η ημερομηνία σύστασης της ειδικής ομάδας διαιτησίας είναι η ημερομηνία κατά την οποία επιλέγεται ο τελευταίος από τους τρεις διαιτητές.
 6. Εάν ο κατάλογος που προβλέπεται στο άρθρο 29.8 δεν έχει καταρτιστεί ή δεν περιέχει αρκετά ονόματα κατά τον χρόνο υποβολής του αιτήματος σύμφωνα με την παράγραφο 3, οι τρεις διαιτητές επιλέγονται με κλήρωση από τους διαιτητές που έχουν προταθεί επισήμως από ένα εκ των μερών ή και από τα δύο μέρη σύμφωνα με το άρθρο 29.8 παράγραφος 1.
 7. Αντικατάσταση των διαιτητών γίνεται μόνο για τους λόγους και σύμφωνα με τις διαδικασίες που ορίζονται στις παραγράφους 21 έως 25 του παραρτήματος 29-Α.
 Άρθρο 29.8
 Κατάλογος διαιτητών
 1. Η μεικτή επιτροπή ΣΟΕΣ, κατά την πρώτη συνεδρίασή της μετά την έναρξη ισχύος της παρούσας συμφωνίας, καταρτίζει κατάλογο τουλάχιστον 15 ατόμων που επιλέγονται για την αντικειμενικότητα, την αξιοπιστία και την ορθή κρίση τους, και τα οποία είναι πρόθυμα και ικανά να εκτελέσουν χρέη διαιτητή. Ο κατάλογος απαρτίζεται από τρεις υποκαταλόγους: έναν υποκατάλογο για κάθε μέρος και έναν υποκατάλογο ατόμων που δεν είναι υπήκοοι κανενός μέρους, τα


text:
οποία μπορούν να εκτελέσουν χρέη προέδρου. Κάθε υποκατάλογος περιλαμβάνει τουλάχιστον πέντε άτομα. Η μεικτή επιτροπή ΣΟΕΣ μπορεί να επανεξετάσει τον κατάλογο ανά πάσα στιγμή, και διασφαλίζει ότι είναι σύμφωνος με τις διατάξεις του παρόντος άρθρου.
 2. Οι διαιτητές πρέπει να διαθέτουν ειδικευμένες γνώσεις όσον αφορά το διεθνές εμπορικό δίκαιο. Οι διαιτητές που εκτελούν χρέη προέδρου πρέπει επίσης να διαθέτουν εμπειρία ως σύμβουλοι ή μέλη ειδικών ομάδων σε διαδικασίες επίλυσης διαφορών σχετικά με θέματα που εμπίπτουν στο πεδίο εφαρμογής της παρούσας συμφωνίας. Οι διαιτητές είναι ανεξάρτητοι, συμμετέχουν σε ατομική βάση, δεν λαμβάνουν οδηγίες από κάποιον οργανισμό ή δημόσια αρχή ούτε συνδέονται με την κυβέρνηση ενός εκ των μερών, και συμμορφώνονται με τον κώδικα δεοντολογίας που περιλαμβάνεται στο παράρτημα 29-Β.
 Άρθρο 29.9
 Ενδιάμεση έκθεση της ειδικής ομάδας διαιτησίας
 1. Εντός 150 ημερών από τη σύστασή της, η ειδική ομάδα διαιτησίας διαβιβάζει στα μέρη ενδιάμεση έκθεση. Η έκθεση αυτή περιλαμβάνει:
 α)
 τα πραγματικά περιστατικά και
 β)
 συμπεράσματα σχετικά με το κατά πόσον το απαντών μέρος συμμορφώθηκε με τις υποχρεώσεις του βάσει της παρούσας συμφωνίας.
 2. Κάθε μέρος μπορεί να υποβάλει στην ειδική ομάδα διαιτησίας γραπτές παρατηρήσεις σχετικά με την ενδιάμεση έκθεση, με την επιφύλαξη τυχόν προθεσμίας που ορίζεται από την ειδική ομάδα διαιτησίας. Αφού εξετάσει τις παρατηρήσεις αυτές, η ειδική ομάδα διαιτησίας μπορεί:
 α)
 να επανεξετάσει την έκθεσή της ή
 β)
 να προβεί σε οποιαδήποτε περαιτέρω εξέταση κρίνει απαραίτητη.
 3. Η ενδιάμεση έκθεση της ειδικής ομάδας διαιτησίας έχει εμπιστευτικό χαρακτήρα.
 Άρθρο 29.10
 Τελική έκθεση της ειδικής ομάδας διαιτησίας
 1. Εκτός εάν τα μέρη συμφωνήσουν διαφορετικά, η ειδική ομάδα διαιτησίας εκδίδει έκθεση σύμφωνα με το παρόν κεφάλαιο. Στην τελική έκθεση της ειδικής ομάδας αναφέρονται τα πραγματικά περιστατικά, η δυνατότητα εφαρμογής των σχετικών διατάξεων της παρούσας συμφωνίας και η βασική αιτιολόγηση τυχόν διαπιστώσεων και συμπερασμάτων που διατυπώνονται. Η απόφαση της ειδικής ομάδας διαιτησίας που περιέχεται στην τελική της έκθεση είναι δεσμευτική για τα μέρη.
 2. Η ειδική ομάδα διαιτησίας διαβιβάζει στα μέρη και στη μεικτή επιτροπή ΣΟΕΣ την τελική της έκθεση εντός 30 ημερών από την υποβολή της ενδιάμεσης έκθεσης.
 3. Κάθε μέρος δημοσιοποιεί την τελική έκθεση της ειδικής ομάδας διαιτησίας, με την επιφύλαξη της παραγράφου 39 του παραρτήματος 29-A.
 Άρθρο 29.11
 Επείγουσες διαδικασίες
 Σε περιπτώσεις επείγουσας ανάγκης, όπως αυτές που αφορούν αναλώσιμα ή εποχικά αγαθά, ή υπηρεσίες που χάνουν γρήγορα την εμπορική τους αξία, η ειδική ομάδα διαιτησίας και τα μέρη καταβάλλουν προσπάθειες ώστε να επιταχύνουν όσο το δυνατόν περισσότερο τις διαδικασίες. Η ειδική ομάδα διαιτησίας προσπαθεί να διαβιβάσει στα μέρη την ενδιάμεση έκθεση εντός 75 ημερών από τη σύστασή της, και την τελική της έκθεση εντός 15 ημερών από την υποβολή της ενδιάμεσης έκθεσης. Κατόπιν αιτήματος ενός μέρους, η ειδική ομάδα διαιτησίας εκδίδει προκαταρκτική απόφαση εντός 10 ημερών από την υποβολή του αιτήματος με την οποία κρίνει αν η συγκεκριμένη υπόθεση είναι επείγουσα.
 Υποτμήμα Β
 Συμμόρφωση
 Άρθρο 29.12
 Συμμόρφωση με την τελική έκθεση της ειδικής ομάδας διαιτησίας
 Το απαντών μέρος λαμβάνει όλα τα αναγκαία μέτρα για να συμμορφωθεί με την τελική έκθεση της ειδικής ομάδας διαιτησίας. Το αργότερο εντός 20 ημερών από την


text:
παραλαβή από τα μέρη της τελικής έκθεσης της ειδικής ομάδας, το απαντών μέρος ενημερώνει το άλλο μέρος και τη μεικτή επιτροπή ΣΟΕΣ σχετικά με τις προθέσεις του όσον αφορά τη συμμόρφωση.
 Άρθρο 29.13
 Εύλογο χρονικό διάστημα για τη συμμόρφωση
 1. Εάν δεν είναι δυνατή η άμεση συμμόρφωση, τότε, το αργότερο εντός 20 ημερών από την παραλαβή από τα μέρη της τελικής έκθεσης της ειδικής ομάδας διαιτησίας, το απαντών μέρος κοινοποιεί στο άλλο μέρος και στη μεικτή επιτροπή ΣΟΕΣ το χρονικό διάστημα που θα χρειαστεί για να διασφαλίσει τη συμμόρφωσή του.
 2. Σε περίπτωση διαφωνίας μεταξύ των μερών όσον αφορά το εύλογο χρονικό διάστημα για τη συμμόρφωση με την απόφαση της ειδικής ομάδας διαιτησίας, το αιτούν μέρος, εντός 20 ημερών από την παραλαβή από το απαντών μέρος της κοινοποίησης σύμφωνα με την παράγραφο 1, ζητά γραπτώς από την ειδική ομάδα διαιτησίας να προσδιορίσει τη διάρκεια του εύλογου χρονικού διαστήματος. Το αίτημα αυτό κοινοποιείται ταυτόχρονα στο άλλο μέρος και στη μεικτή επιτροπή ΣΟΕΣ. Η ειδική ομάδα διαιτησίας κοινοποιεί την απόφασή της στα μέρη και στη μεικτή επιτροπή ΣΟΕΣ εντός 30 ημερών από την ημερομηνία υποβολής του αιτήματος.
 3. Το εύλογο χρονικό διάστημα μπορεί να παραταθεί με αμοιβαία συμφωνία των μερών.
 4. Ανά πάσα στιγμή μετά την παρέλευση κατά το ήμισυ του εύλογου χρονικού διαστήματος και κατόπιν αιτήματος του αιτούντος μέρους, το απαντών μέρος πρέπει να είναι διαθέσιμο για να συζητήσει τα μέτρα που λαμβάνει για να συμμορφωθεί με την τελική έκθεση της ειδικής ομάδας διαιτησίας.
 5. Το απαντών μέρος κοινοποιεί στο άλλο μέρος και στη μεικτή επιτροπή ΣΟΕΣ, πριν από το τέλος του εύλογου χρονικού διαστήματος, τα μέτρα που λαμβάνει για να συμμορφωθεί με την τελική έκθεση της ειδικής ομάδας διαιτησίας.
 Άρθρο 29.14
 Προσωρινά μέσα έννομης προστασίας σε περίπτωση μη συμμόρφωσης
 1. Εάν:
 α)
 το απαντών μέρος δεν κοινοποιήσει την πρόθεσή του να συμμορφωθεί με την τελική έκθεση της ειδικής ομάδας διαιτησίας σύμφωνα με το άρθρο 29.12 ή το χρονικό διάστημα που θα χρειαστεί για να διασφαλίσει τη συμμόρφωσή του σύμφωνα με το άρθρο 29.13 παράγραφος 1,
 β)
 κατά τη λήξη του εύλογου χρονικού διαστήματος το απαντών μέρος δεν έχει κοινοποιήσει μέτρα που έχει λάβει για να συμμορφωθεί με την τελική έκθεση της ειδικής ομάδας διαιτησίας ή
 γ)
 η ειδική ομάδα διαιτησίας για θέματα συμμόρφωσης που αναφέρεται στην παράγραφο 6 διαπιστώσει ότι ένα μέτρο που λαμβάνεται με σκοπό τη συμμόρφωση δεν συνάδει με τις υποχρεώσεις του εν λόγω μέρους βάσει του άρθρου 29.2,
 το αιτούν μέρος έχει δικαίωμα να αναστείλει υποχρεώσεις ή να λάβει αποζημίωση. Το επίπεδο της ολικής ή μερικής αναίρεσης υπολογίζεται από την ημερομηνία κοινοποίησης στα μέρη της τελικής έκθεσης της ειδικής ομάδας διαιτησίας.
 2. Προτού προβεί σε αναστολή υποχρεώσεων, το αιτούν μέρος ενημερώνει το απαντών μέρος και τη μεικτή επιτροπή ΣΟΕΣ σχετικά με αυτή την πρόθεσή του, προσδιορίζοντας μεταξύ άλλων το επίπεδο των υποχρεώσεων που προτίθεται να αναστείλει.
 3. Εκτός εάν προβλέπεται διαφορετικά στην παρούσα συμφωνία, η αναστολή υποχρεώσεων μπορεί να αφορά οποιαδήποτε διάταξη που αναφέρεται στο άρθρο 29.2 και περιορίζεται σε επίπεδο ισοδύναμο με την ολική ή μερική